खबर भोजपुरी में (सोमार, 29 दिसंबर 2014) – टटका खबर\n(अतवार, 28 दिसंबर के खबर)\nइंडोनेशिया से सिंगापुर जाए का बीच राहे से गायब हो गइल एयर एशिया के विमान ए-320-200 के खोजे के काम खराब मौसम का चलते रोक देबे के पड़ल बा. एह विमान पर क्रू समेत 162 लोग सवार बा आ अनेसा जतावल जात बा कि खराब मौसम का चलते विमान कवनो हादसा के शिकार हो गइल बा. पूर्वी जावा के सुरबाया के जुआन्‍दा अंतरराष्‍ट्रीय हवाई अडडा से उड़ान भरला का एक घंटा बाद एकर संपर्क एयर ट्रैफिक कंट्रोल से टूट गइल. एह विमान में अधिका लोग इंडोनेशिया के बावे.\nजम्‍मू कश्‍मीर में सरकार बनावे के राह अबहियों नइखे लउकत. कहे के त कहल जात बा कि पीडीपी गठबन्हन के सगरी विकल्प खुला रखले बिया बाकिर पेंच फँसत बा मुख्यमंत्री के धर्म, धारा 370 आ सेना हटावे ले के. इहो कहल जात बा कि पीडीपी के अधिका विधायक नइखन चाहत कि भाजपा संगे कवनो नाता जोड़ल जाव.\nझारखण्‍ड के मुख्‍यमंत्री रघुवर दास के आजु अतवार का दिने मुख्यमंत्री पद के किरया धरा दिहल गइल. उनुका साथही चार गो मंत्रियो लोग मंत्री पद के किरिया लिहल. खराब मौसम का चलते पीएम मोदी आ भाजपा अध्यक्ष अमित शाह ना आ पवलन किरिया-धराई में. बाद में मंत्रिमंडल के पहिलका बइठक में राज्‍य सरकार के सगरी खाली पड़ल पद भरे के फैसला लिहल गइल. आ तय भइल कि स्‍टीफन मरांडी के विधानसभा के अस्‍थायी अध्‍यक्ष बना के झारखण्‍ड के चउथी विधानसभा के पहिला सत्र छह से नौ जनवरी ले बोलावल जाय.\nदिल्‍ली विधानसभा चुनावो के माहौल कड़ाका शीतलहरी का बावजूद गरमाए लागल बा. आम आदमी पार्टी के संयोजक अरविन्‍द केजरीवाल जगहे जगह सभा करत बाड़न. आ आम आदमी पार्टी अपना 59 गो उम्‍मीदवारन के सूचीओ जारी क दिहले बिया. पिछला विधानसभा चुनाव में मिलल बड़हन हार का बाद कांग्रेसो उबरे के कोशिश में लागल बिया.\nतेरह साल से चलल आवत अफगानिस्‍तान युद्ध के आज अतवार का दिने नेटो सेना औपचारिक रूप से खतम होखे के एलान कदिहलस. एह मौका पर तालिबानी हमला के खतरा देखत काबुल में एगो गोपनीय समारोह कइल गइल.\nसमूचा उत्‍तर भारत घन कुहा आ पाला का चपेट में बा. दिल्ली में अतवार का दिने एह मौसम के सबले ठंडा दिन रहल. एक हफ्ता ले मौसम अइसने रहे के अनेसा जतावल जात बा. उत्‍तर प्रदेश के पूर्वांचलो में कड़ाका के ठंड पड़त बा. बलिया में आजु भर दिन बिजलीओ ना रहल. राज्‍य में अबले नाहियो त 110 लोग मर चुकल बा ठंडा का चलते. कड़ाका के पाला का बीच बर्फीला हवा बहला से यूपी में कई जगहा हालात अउर बिगड़ गइल बा आ नाहियो त इकईस लोग के मरे के खबर बा. बिहारो मे शीतलहर के प्रकोप जारी बा आ मौसम विभाग के कहना बा कि ई सोमार ले चलत रही. दस बरीस में पहिला बेर पटना के तापमान 6॰ से नीचे गिरल बा. आपदा प्रबंधन विभाग सगरो अलाव जरावे ला 28 लाख रुपिया जारी कइले बा बाकिर कतहीं अलाव के व्यवस्था नइखे लउकत. बिहार में पाला से कम से कम सात लोग के मरे के खबर बा.\nमेलबर्न में ऑस्‍ट्रेलिया के साथ तिसरका क्रिकेट टैस्‍ट मैच के तिसरका दिन के खेल खतम होखे का बेरा भारत आठ विकेट पर 462 रन बना के खेलत रहुवे.\nकॉग्रेस पार्टी अतवार का दिेने आपन 130वाँ स्थापना दिवस मनवलसि. मुख्यालय में अध्यक्षा सोनिया गाँधी गोल के झंडा फहरवली आ गोल के अनेके बड़का नेता मौजूद रहले. बाकिर गोल के उपाध्यक्ष राहुल गाँधी ना लउकलन.\nसिख धर्म के दसवाँ गुरू श्री गुरू गोविन्द सिंह जी के 348 वाँ प्रकाशोत्सव आज देश भर में श्रद्धा भक्ति आ हँसी खुशी का साथ मनावल गइल. श्री गुरू गोविन्द सिंह जी के जनम\nसाल 1666 में पटना में भइल रहे. प्रकाशोत्सव के मुख्य समारोह पटना के तख्तश्री हरिमंदिर साहिब में मनत बा. एगो योद्धा होखला का साथही गुरू गोवन्द सिंह जी कवि आ दार्शनिको रहनी आ खालसा पंथ के संरचना का साथे सिक्ख धर्म ला खास योगदान दिहले रहीं.\nभाजपा नेता सुशील कुमार मोदी बिहार में लगातार खराब होखल जात कानून व्यवस्था पर चिंता जतावत कहले कि कानून का राज स्थापित करे के दावा करे वाली जदयू सरकार के नाकामी का चलते बिहार में जंगल राज तेजी से बढ़ल जात बा. दू दिन का भितरे राज्य में तीन गो रेलगाड़ियन में भइल डकैती एकर सुबूत बा.\nराजगीर के किला मैदान में अतवार का दिने 15 दिन ले चले वाला राजगीर महोत्सव के शुरूआत हो गइल. पहिले ई मेला3दिन के होखत रहुवे बाकिर अबकी 15 दिन ले रही. मेला में तरह तरह के सांस्कृतिक कार्यक्रमन का साथही अबकी फैशन शो के आयोजनो होखे जात बा.\nकैमूर जिला के दुर्गावती में पुलिस एगो वाहन चोर गिरोह के चार गो अपराधियन के एगो चोरावल जीप आ दू गो चोरावल मोटरसाइकिल समेत गिरफ्तार कर लिहलस.\nपूर्वी चंपारण जिला के घोड़ााहन इलाका में दू सौ मोबाइल फोन आ 24 गो चांदी के पुरान सिक्का समेत छह गो अपराधियन के पुलिस गिरफ्तार क लिहलस.


JDU became aggressive due to Lalu Prasad Yadav factor on caste census now what next Bhojpuri: जातीय जनगणना पर लालू फैक्टर के चलते आक्रामक भइल जदयू, अब आगे का? – News18 Hindi\nसामाजिक न्याय के लाली देखत-देखत मुखमंतरी नीतीश कुमार भी लाल हो गइले. तब्बे नूं जातीय जनगणना के सवाल पs धुर विरोधी तेजस्वी के रंग में रंग गइले. सामाजिक न्याय के लालिमा में रंगल नीतीश कुमार के भाव-भंगिमा देख के भाजपा के लोग चिंता में पड़ गइल बाड़े.\nलाली मेरे लाल की, जित देखूं तित लाल, लाली देखन में गयी, मैं भी हो गयी लाल . आकाशदीप भोरे-भोरे किताब निकाल के संत कबीर के दोहा रटत रहन. मास्टर बिसम्भरनाथ के घरे भोरे पढ़े के पुरान परिपाटी आजो कायम रहे. हां, अब ललटेन के बदले बिजली के बौल जरे लागल बा. बिसम्भरनाथ शिक्षक रहन . ऊहो फजिरे नित्यक्रिया से निबरित होके गाय के गवत देत रहन. आकाशदीप के दोहा सुन के बिसम्भरनाथ मने मन सोंचले लगले, कबीर दास की जे के कबिता के रहस्यवाद आज राजनीतो में देखाई पड़ रहल बा. ‘मैं भी हो गयी लाल’ के मतलब का बा ? अदृश्य शक्ति के देखत -देखत मन ओकरे में विलीन हो जाला. मौजूदा राजनीति के हाल तs अइसने बुझाता. सामाजिक न्याय के लाली देखत-देखत मुखमंतरी नीतीश कुमार भी लाल हो गइले. तब्बे नूं जातीय जनगणना के सवाल पs धुर विरोधी तेजस्वी के रंग में रंग गइले. सामाजिक न्याय के लालिमा में रंगल नीतीश कुमार के भाव-भंगिमा देख के भाजपा के लोग चिंता में पड़ गइल बाड़े.\nलालू फैक्टर के चलते जदयू भइल आक्रामक\nगाय के सानी-पानी कइला के बाद मास्टर बिसम्भरनाथ फुलवारी में घास सोहे लगले. अतने में बेलपत्तर लेवे खातिर बैजनाथ बटोही ऊहां पहुंच गइले. बैजनाथ बटोही पत्र-पत्रिका में कहानी-लिखत रहन. मास्टर साहेब के पक्का संघतिया रहन. बेलपत्तर तूरला के बाद बैजनाथ बोटोही मास्टर बिसम्भरनाथ से बतियावे लगले. कहले, एह घरी तs नीतीश बाबू के राजनीतिक एसटैंड चर्चा में बा. पेगासस जासूसी कांड अउर जातीय जनगणना पर उनकर बिचार भाजपा से बेलकुल अलग बा. अतना सुन के मास्टर बिसम्भरनाथ खुरपी एक देने राख के घास गढ़ल छोड़ देले. कहले, जदयू के राजनीति रुख के केहू अंदाजा ना लगा सके. जातीय जनगणना के मुद्दा पs पहिले नीतीश कुमार अउर तेजस्वी जादव में जुबानी जंग भइल रहे. जब नीतीश बाबू जातीय जनगणना खातिर केन्द्र सरकार से पुनरबिचार करे के अपील कइले तs तेजस्वी एकरा पs कटाक्ष कर देले. तेजस्वी तंज कसले कि केन्द्र सरकार में हिंसदारी के बादो मुखमंतरी जी काहे अनुनय बिनय कर रहल बाड़े ? अगर केन्द्र सरकार उनकर बात ना मानी तs ऊ का करिहें ? तेजस्वी ई बात के भी क्रेडिट लेवे लगले कि उनके मांग पs जातीय जनगणना के प्रस्ताव बिधानसभा से पास भइल रहे. जब जदयू के ई बुझाये लागल कि ई मुद्दा पs राजद लीड ले रहल बा तs उहो मैदान में कूद गइल. लालू फैक्टर के चलते नीतीश कुमार एह मुद्दा पs आक्रामक हो गइले. नीतीश कुमार सामाजिक न्याय के राजनीत में सबसे आगा रहल चाहत बाड़े.\nके बा पिछड़ा बर्ग के सबसे बड़ हितैषी ?\nबैजनाथ बटोही पूछले, एकर मतलब ई ब कि जातीय जनगणना के आड़ में ई बात के लड़ाई चल रहल बा कि पिछड़ा बर्ग के सबसे बड़ नेता के बा? पिछड़ा वर्ग के सबसे बड़ हितैषी के बा ? एकर जबाब में मास्टर विसम्भरनाथ कहले, राजद होखे भा जदयू , दूनो के मूल आधार पिछड़ा बर्ग के भोटर बाड़े. जदयू के साथे अतिपिछड़ा बर्ग के भोटर बाड़े. मानल जाला कि बिहार में अतिपिछड़ा बर्ग के करीब 25 परसेंट भोटर बाड़े. चुनावी राजनीत में अतना बड़ संख्या के महत्व समझल जा सकेला. 2016 में पंचाइत चुनाव खातिर अतिपिछड़ा बर्ग के 127 जाति के सूची निकलल रहे. एकरा में कई जाति के लोग के ना के बराबर चर्चा होखे ला. अब जइसे पहिरा, सोता सीकलगर, ईटफरोश, रिसिया जइसन जाति के लोग कवना हाल में बाड़े एकर बेलकुल जानकारी नइखे. जदयू के कहनाम बा कि अगर पिछड़ा बर्ग के सभी जाति के लोग के गिनती हो जाई तs कल्याणकारी जोजना बनावे में सहूलियत होई. चर्चा ई बा कि जदयू को लोग ई जानल चाहते बाड़े कि अतिपिछड़ी जाति के वास्विक जनसंख्या का बा ? पिछड़ी जाति में जादव समुदाय अउर गैरजादव समुदाय के आबादी के अनुपात का बा ? अगर ई जनसंख्या मालूम हो जाई तs राजद के खिलाफ चुनावी रणनीति बनावे में आसान हो जाई. ऐह से जदयू जातीय जमगणना खातिर बढ़ चढ़ के मांग कर रहल बा. ओकरा भाजपा का ना, आपन राजनीत के चिंता बा.\nतब बदल जाई राजनीत के पूरा हुलिया\nमास्टर बिसम्भरनाथ अउर बैजनाथ बटोही बतियावत-बतियावत फुलवारी से दलान पs आ गइले. बैजनाथ बटोही पूछले, का जदयू अउर राजद में फेन मेल हो सकेला ? बिसम्भरनाथ कहले, जातीय जनगणना के मांग जोर पकड़ रहल बा. अब तs भाजपा के नेता भी एकर मांग करे लागल बाड़े. मुजफ्फरपुर के भाजपा सांसद अजय निषाद एकर समर्थन कर देले बाड़े. अगर जातीय जनगणना हो गइल अउर एकर रिपोट जारी हो गइल तs समझ लs कि भारत के चुनावी राजनीति के पूरा हुलिया बदल जाई. तब केकर जरूरत होई अउर केकर ना, ई सब जातीय जनसंख्या पs निर्भर करी. कवन जाति के काट में कवन जातीय गठबंधन बनी, ई अबहीं ना कहल जा सकेला. एह से ई कहल जल्दबाजी होई कि नीतीश कुमार अउर लालू जादव में मेल हो जाई. अभी तs केन्द्र सरकार पs दाबव बनावे खातिर राजद-जदयू में मिलाप भइल बा. अगर नीतीश कुमार सरकार के खर्चा पs बिहार में जातीय जनगणना करा देले तs पिछड़ा के मसीहा के नाया तस्वीर बन जाई. तब का नीतीश बाबू के कवनो मदद के दरकार रही ?\nका होई बिहार में ?\nबैजनाथ बटोही फेन सवाल दगले. कहले, अगर मान लीं कि केन्द्र सरकार नीतीश कुमार के प्रस्ताव ठुकरा दिही अउर बिहार में पूरा बिपक्ष जदयू के समर्थन में आ जाई, तs का होई ? मास्टर बिसम्भरनाथ कहले, राजनीत में कवनो चीज असंभव नइखे. लेकिन बहुत कम संभावना बा कि जदयू राजद के साथे सरकार बनावे. अगर नीतीश कुमार राजद संगे सरकार बना लिहें तs ई बात प्रमाणित हो जाई कि 2017 में ऊ सामाजिक न्याय आंदोलन के साथे धोखा कइले रहन. सवाल उठे लागी कि अब भ्रष्टाचार के आरोपी के साथे ऊ कइसे सरकार बना ले ले ? ई कइला से नीतीश बाबू के साख धूमिल हो जाई. दोसर बात ई बा कि ऊ गठबंधन के बादो सरकार चलावे में केहू के दखल पसंद ना करे ले. कहल जाला कि 2017 में लालू जादव के रोज-रोज के हस्तक्षेप से ऊबिया के हीं ऊ आपन रास्ता बदल ले ले रहन. जहां तक हमार भरोसा बा, नीतीश कुमार अपना साख से कबो समझौता ना कर सकेले. काठ के हांड़ी दोहरिया के आग पs ना चढ़ी. बतकही में बैजनाथ बटोली के देर होखे लागल. अतने में उनक लइका पहुंच के कहले, बाबूजी घरे चलीं, माई पूजा करे खातिर बेलपत्तर मांग रहल बाड़ी. (अशोक कुमार शर्मा वरिष्ठ स्तंभकार हैं. यह उनके निजी विचार हैं.)\nBhojpuri Bhojpuri News Lalu Prasad Yadav nitish kumar


(मंगल,4अक्टूबर)\nमुंबई में सोमार का दिने भइल ऑटो-रिक्शा हड़ताल का बाद मनसे प्रमुख राज ठाकरे फेर यूपी आ बिहार से आइल लोगन के मुंबई के हर समस्या के जिम्मेदार ठहरवलन. टैक्सी चालक संघ के नेता शरद राव के धमकवले बाड़न कि अगर उनुकर इहे रवैया रहल त उनुकर घर से बहरा निकलल मुश्किल हो जाई.\nप्रधानमंत्री दिल्ली के अंबेडकर स्मारक के विकास करावे के आदेश जारी कइलन.\nभारत-अफगानिस्तान का बीच सामरिक करार पर हस्ताक्षर हो गइल. करजई भारत के धन्यवाद दिहले कि पिछला दस साल से अफगानिस्तान के हर संभव मदद कइलसि.\nदिल्ली उच्च न्यायालय के मुख्य न्यायाधीश दीपक मिश्रा आ केरल उच्च न्यायालय के मुख्य न्यायाधीश जस्ती चेलामेश्वर के देश के सर्वोच्च न्यायालय में न्यायाधीश नियुक्त कर दिहल गइल.\nअन्ना हजारे कांग्रेस सरकार के अल्टीमेटम दे दिहले कि अगर शीत सत्र ले लोकपाल बिल पास ना भइल त ऊ चुनाव में कांग्रेस के वोट ना देबे के अपील करीहें आ यूपी चुनाव का बेरा लखनऊ में उपवास परबइठ जइहें. तले तेरह अक्टूबर के हिसार में होखे जा रहल लोकसभा उपचुनाव में कांग्रेस का खिलाफ वोट डाले के कहले बाड़न आ दशहरा बाद आपन आंदोलन शुरु करे के योजना बनवले बाड़े.\nजनता पार्टी के अध्यक्ष सुब्रमण्यम स्वामी केंद्रीय गृह मंत्री पी. चिदम्बरम पर हमला जारी राखत फेर कहले कि जेल में बंद केंद्रीय दूरसंचार मंत्री रहल ए. राजा का बराबरे दोषी बाड़न.\nकेन्द्र सरकार गुजरात सरकार से कहले बिया कि संजीव भट्ट आ उनुका परिवार के पूरा सुरक्षा दिहल जाव.\nबेलूर मठ में अष्टमी का दिने हजारों लोग कुमारी पूजा के दर्शन कइल.\nआईआईटी छात्रन के स्तर का बारे में नारायणमूर्ति के बयान के चारो तरफ से आलोचना होत बा. चेतन भगत त इहाँ ले कह दिहले कि बॉडी शॉप चलावे वाला का मुँह से अइसनबाति शोभा नइखे देत.\nमध्य प्रदेश के उज्जैन में ओहिजा के कलेक्टर एम. गीता अपना सहयोगियन का साथ चौबीस खम्बा माता के नवरात्र के अष्टमी पर शराब के परंपरागत प्रसाद चढ़वली.\nकांग्रेस के महासचिव दिग्विजय सिंह ट्विट कइले बाड़न कि ऊ राज्य के राजनीति में लवटे नइखन जात.\nतेलंगाना मुद्दा पर मंगल के 22वों दिने हड़ताल जारी रहल.\nगोवा विधानसभा के लोकलेखा समिति के अवैध खनन पर तैयार रपट एगो कांग्रेसी विधायक ले के चल गइल जवना के सदन में पेश करे के रहे.\nमुम्बई के एगो अदालत मंगल का दिने बॉलीवुड अभिनेता फरदीन खान के साल 2001 में कोकीन खरीदे के कोशिश के दोषी ठहरा दिहलसि. अब फरदीन के छह महीना के सजा हो सकेला.\nएक साल में महिला डिब्बे में घुसे वाला मरदन से 11 लाख रुपिया वसूललसि दिल्ली मेट्रो रेल कार्पोरेशन.\nअत्याधुनिक सुविधाअन से लैस रही आडवाणी के ‘रथ’. एहमें लिफ्ट आ दूरसंचार के सगरी सुविधा रही.\nझारखण्ड में दुर्गा पूजा पर सशस्त्र पुलिस अपना एके47 आ ग्रेनेड के पूजा करेले.\nलगातार दुसरका दिने भइल हंगामा का बाद जम्मू कश्मीर विधानसभा अनिश्चितकाल ला स्थगित.\nसंजीव भट्ट की गिरफ्तारी के गलत बतवलन अन्ना हजारे. भाजपा कहलसि कि अन्ना के पूरा मामिला बतावले नइखे गइल.\nवोट खातिर नोट मामिला में भाजपा सांसद अशोल अर्गल के आरोपी बना दिहलसि दिल्ली पुलिस.\nरूस यात्रा पर गइल रक्षा मंत्री एकेएंटनी ओहिजा द्वितीय विश्वयुद्ध के शहीदन के श्रद्धांजलि दिहलन.\nबेरूत में भइल एशियाई जूनियर जूडो में सुशीला देवी के स्वर्ण पदक मिलल. भारत के कुल सात गो पदक मिलल.\nबराक ओबामा खुद के कमजोर उम्मीदवार मान लिहलन.\nभौतिकी के क्षेत्र में अमूल्य योगदान खातिर अमेरिका के सॉल पर्लमटर आ एडम रीस आ अमेरिकी मूल के आस्टेलियाई नागरिक ब्रायन श्मिट के साल 2011 के नोबेल पुरस्कार देबे के एलान हो गइल.\nविदेशी चिकित्सकन के अब ब्रिटेन में भाषा परीक्षा देबे के होई. अंग्रेजी में फेल होखे वाला डाक्टर ओहिजा डाक्टरी ना कर पइहन.\nपाकिस्तान में मंगल का दिने 12 गो शिया मुसलमानन के हत्या कर दिहल गइल.\nओबामा भारतीय मूल के3गो वैज्ञानिकन आ अमेरिकी नगारिक डॉक्टर कार्तिक ए श्रीनिवासन, सुमिता पेनाथुर आ हरी श्राफ के राष्ट्रपति पुरस्कार से सम्मानित कइलन.\nतीन दिन पहिले निधन भइला का बावजूद कनाडा में जनमल कोशिका जीवविज्ञानी राल्फ स्टेनमेन के नोबेल पुरस्कार दिहल जाई. नोबल पुरस्कार जिन्दे लोगन के दिहल जाला बाकिर अबकि दुर्भाग्य से एलान होखे से ती दिन पहिलहीं स्टेनमेन के निधन हो गइल.\nअमेरिका का टेक्सास में एगो रासायनिक संयंत्र में भयंकर आग लागल बाबाकिर केहु के मरला के खबर नइखे.\nमंगल का दिने शेयर बाजार में सेंसेक्स 287 अंक गिरल.\nपश्चिम बंगाल के विश्व बैंक से 25 करोड़ डॉलर के कर्जा मिली. जवना से राज्य में लघु सिंचाई के काम करावल जाई.\nवित्तीय सहयोग खातिर भारत-स्विटजरलैंड में समझौता पर दस्तखत हो गइल.\nनृत्य निर्देशक रेमो डिसूजा के मंगल का दिने अस्पताल में भरती करावल गइल. रेमो के डेंगू हो गइल बा.\nअब हनुमान भक्त लोग अमिताभ के आवाज में हनुमान चालीसा सुन सकेला.\nशबाना आजमी के एक्शन एड इंडिया के अध्यक्ष बनावल गइल.\nसुपरस्टार रजनीकांत आ बॉलीवुड बादशाह शाहरुख खान के अब एक साथ ‘रा.वन’ में देखल जाई जवना खातिर रजनीकांत अपना खराब तबियत का बावजूद शूटिंग करावे अइलन.\nचैम्पियंस लीग मैच में मंगल का दिने न्यू साउथ वेल्स सुपर किंग्स के 46 रन से हरा दिहलसि.\nमौजूदा चैम्पियन भारत के डबल ट्रैप निशानेबाज रंजन सोढ़ी वर्ल्ड कप शूटिंग फाइनल में चीन के हू बिनयुआन को हराके स्वर्ण पदक जीत लिहलन.\nचैम्पियंस लीग मैच में त्रिनिदाद टोबैगो टीम कोबराज के हरा दिहलसि. अब कोबराज सेमीफाइनल के दौड़ से बाहर हो गइले.\nविश्व मुक्केबाजी चैम्पियनशिप में क्वार्टर फाइनल में जगह बना लिहला का बाद देवेंद्रो सिंह आ मनोज कुमार के लंदन ओलम्पिक में शामिल होखे के योग्यता मिल गइल.\nईरानी ट्रॉफी मैच में जीत से राजस्थान टीम 590 रन दूर रह गइल बिया.\nविश्व जूनियर स्क्वॉश रैंकिंग में भारत के तीन गो खिलाड़ी टॉप टेन में.\nइंग्लिश क्रिकेट टीम हैदराबाद पहुंच गइल.


कौन बनेगा करोड़पति अब भोजपुरी में – Anjoria\nApr 8, 2011 के बनी करोड़पति, गेम शो\nकंप्यूटर जी आप्शन ए के लॉक कर दिहल जाव ! शायद अइसने कवनो संवाद अब महुआ टी वी पर शुरु होखे जा रहल लोकप्रिय गेम शो “कौन बनेगा करोड़पति” के भोजपुरी संस्करण में शॉटगन सिन्हा बोलल करीहें. जल्दिये ई शो महुआ टी वी पर शुरु होखे जा रहल बा आ एकर निर्माता रहीहें सिद्धार्थ बसु जे हिन्दी वाला शो के निर्माण कइले रहुवन. बसु के कंपनी बिग सिनर्जी एह शो का माध्यम से ओह गलतफहमी के मेटा दिहले रहले कि हिन्दुस्तान में टीवी पर उहे शो चल सकेला जवन महिला प्रधान होखे. भोजपुरी पट्टी से बहुते लोग तब एह शो में हिस्सा लिहले रहुवे आ इहे सब देख के महुआ भोजपुरी में एह शो के निर्माण के फैसला लिहले बा. भोजपुरी शो के एकर शत्रुघ्न सिन्हा रहीहें.\n“के बनी करोड़पति” के प्रसारण सोमार से शुक ले रोज रात नौ बजे से कइल जाई. शो में शामिल होखे खातिर महुआ टीवी पर नौ गो सवाल पूछल जाई जेकर सही जबाब देबे वालन में से प्रतिभागी चुनल जइहें. सवाल पूछे के काम १० अप्रेल से १८ अप्रेल का बीच होखी. महुआ टीवी देखत रही आ जबाब देत रहीं.\nहँसी के तड़का में जिम्मी मोसेस\n4 thought on “कौन बनेगा करोड़पति अब भोजपुरी में”\nke bani kadorpati\nके जानत बा ?\nMAHUAA TV CHANNEL KE SAB KOI KE HAMAR PRANAM,\nBHOJPURI BOLE WALA LOG, BHOJPURI SAMAJ BHARAT KE HAR AREA ME BA,auri BIDESHO ME BA, TA HUM CHAHAT RAHI KI SAB AREA ME BASAL BHOJPURI LOGAN KE BHI KE BANI CRORPATI KHATIR SELECTION HOKO.\nमहुआ टीवी से कवनो अनुरोध करे खातिर सीधे ओकरा कार्यालय से बात करीं भा ओकरा वेबसाइट पर मैसेज दीं. अँजोरिया के महुआ टीवी का साथ कवनो तरह के औपचारिक संबंध नइखे.\nLeaveaReply to laxmanpathak\tCancel reply


केन्द्र सरकार मजबूरी में झूठ बोले लागल बिया – टटका खबर\nकेन्द्र सरकार मजबूरी में झूठ बोले लागल बिया\nकेन्द्र सरकार का तरफ से देश के सबसे बड़हन न्यायालय में गलत हलफनामा दाखिल करावल गइल बा कि ओकरा मालूमे ना रहुवे कि केन्द्रीय सतर्कता आयोग के चेयरमैन पद पर बहाल होखे वाला पी॰जे॰ थामस पर कवनो घोटाला के मुकदमा बा. जबकि बहाली से पहिलही विपक्ष के नेता सुषमा स्वराज, जे ओह बहाली के नियुक्त करे वाला तीन लोग में शामिल होला, लिखित रुप में आपत्ति कइले रही कि थामस के एह पद पर नियुक्ति ना कइल जाव. बाकिर पता ना मनमोहन सिंह के कवन मजबूरी रहे कि एह दागी अफसर के नियुक्ति ओह आपत्ति का बावजूद कर दिहलन आ सरकार अब अदालत में गलत हलफनामा दाखिल करे पर मजबूर हो गइल बिया. ओने थामस सरकार के होखे वाला फजीहत से बचावे खातिर आपन इस्तीफा देबे के तइयार नइखन काहे कि थामस के मालूम बा कि इस्तीफा देतहीं उनका पर घोटाला के शिकंजा कसा जाई.\nएही तरह के कुछ मजबूरी सरकार का लगे करिया कमाई वालन के नाम बतावे से रोके खातिर बा. सरकार ओह करिया कमाई वालन के नाम बतावे के तइयार नइखे होत. तरह तरह के बहाना बनावल जा रहल बा. देश में केन्द्र सरकार कबहियो अइसनका फजीहत में ना फँसल रहुवे जइसन एह इमानदार प्रधानमंत्री का रहते फँस गइल बिया.


खबर भोजपुरी में (शुक,9जनवरी 2015) – टटका खबर\nखबर भोजपुरी में (शुक,9जनवरी 2015)\n(बियफे, 8 जनवरी के खबर)\nप्रधानमंत्री श्री नरेन्द्र मोदी दिया जरा के प्रवासी भारतीय दिवस-2015 के उद्घाटन कइलन.\nगुजरात के गांधीनगर में बोलावल 13वां प्रवासी भारतीय सम्मेलन के संबोधित करत प्रधानमंत्री नरेन्द्र मोदी कहलन कि विदेशन में बसल हिन्दुस्तानी लोग देश के विकास में आपन हाथ बँटावस आ हालात में बदलाव ले आवे में मदद करस. कहलन कि उनकर सरकार प्रवासी लोगन से कइल आपन वादा पूरा क दिहले बिया. एहमें पीआईओ आ ओसीआई कार्ड के मिलावल आ आवते वीजा दिहला के फैसला शामिल बा.\nकर्नाटक में पुलिस तीन जने के ढेरहन विस्फोटक का साथे गिरफ्तार क लिहलसि. एहनी के नाता आतंकी संगठन इंडियन मुजाहिददीन से बतावल गइल बा.\nकेन्‍द्र सरकार कहले बिया कि जम्‍मू-कश्‍मीर में 1947 के बाद से सीमा पर पाकिस्‍तानी गोलीबारी का चलते उजड़ल परिवारन के दू महीना का भितरे सुरक्षित जगहा जमीन दिलवाई.\nश्रीलंका में पड़ल राष्‍ट्रपति चुनाव के वोट गिनात बा. पूरा नतीजा शुक का दिने घोषित हो जाए के उमेद बा. चुनाव में कतहीं कवनो बवाल भा हंगामा ना भइल आ सब कुछ शांति से निपटल बा.\nफ्रांस के राजधानी पेरिस में एगो पत्रिका के कार्यालय पर इस्लामी आतंकियन के हमला का बाद लोग के बढ़ल नाराजगी का चलते कुछ मस्जिदन पर हमला करे के खबर बा. बियफे का दिने फेरू एगो बंदूकधारी एगो महिला सिपाही के गोली मार के मुआ दिहलसि आ भाग गइल. पुलिस के मालूम नइखे कि ई हमला काल्हु के हमला से जुड़ल बा कि अलगा.\nतीन दिन से चलत बड़हन गिरावट के दौर पलटत बियफे का दिने मुंबई शेयर बाजार में तेजी देखल गइल आ सेंसेक्स 275 अंक आ निफ्टी 133 अंक बढ़के बंद भइल. रुपिया में 50 पइसा के मजबूती आइल, सोना के दाम 220 रुपिया घट गइल आ चांदी के दाम 250 रुपिया. कच्चा तेल के दाम बढ़ल बाकिर 49 डालर से कमे रहल.\nघाम निकलला का बावजूद बिहार आ यूपी के जाड़ में कवनो कमी नइखे भइल. गलन वइसहीं बढ़ल बा. सबेरे घन कुहा लागे लागल बा.\nबिहार में मुख्यमंत्री जीतन राम मांझी के हटावे खातिर जदयू में हलचल बढ़ गइल बा. पिछला दिने बागी विधायकन के तरफदारी करत आइल मांझी के बयान का बाद से जदयू के बेचैनी बड़ गइल बा. नीतीश कुमार कहलन कि कहल ना जा सके कि मांझी के कुरसी रही कि चल जाई. ओने मुख्यमंत्री आवास के सुरक्षा बढ़ा दिहल गइल बा.\nसीबीएसई के दसवीं आ बारहवीं के परीक्षा2मार्च से शुरू होखी. दसवीं के परीक्षा 26 मार्च ले आ बारहवीं के परीक्षा 17 अप्रेल ले पूरा हो जाई.


टटका खबर, शनीचर, वैशाख अँजोरिया एकादशी. 2078 विक्रमी – टटका खबर\nMay 22, 2021 कांग्रेसी टूलकिट, कोरोना वैक्सिन, जौनपुर, पश्चिम बंगाल, ममता बनर्जी, रोहतास, सारण, सुन्दरलाल बहुगुणा, सेनारी नरसंहार\nपद्म विभूषण से सम्मानित प्रख्यात पर्यावरणविद सुंदर लाल बहुगुणा के 94 बरीस का उमिर में काल्हु शुक का दिने कोरोना से मौत हो गइल. बाद में उऩुकर अंतिम संस्कार राजकीय समामान का साथे कइल गइल.\nजहाँ जहाँ देश के विरोधी गोलन के सरकार बा ओहिजो कोरोना वैक्सिन के जान-बूझ के खराब कइल जा रहल बा. कुछेक राज्य सरकारन के 400 रुपिया में देश में बनल वैक्सिन खरीदल मंजूर नइखे बाकिर विदेशी वैक्सिनन के हजार रुपिया से बेसिओ दे के खरीदे में एतराज नइखे. देखीं आ जानीं कि देश विरोधी गोल कतना नीचतई पर उतर सकेलें. जसहीं कांग्रेसी टूलकिट चरचा में आइल ओकरा बाद से मरीजन के बढ़ल, आक्यीजन के कमी, अस्पतालन में बेड के कमी, दवाईयन के कमी, वैक्सिन के कमी बगैरह खबर आइल कम हो गइल बा. बाकिर सोशल मीडिया प्लेटफार्मन के रवैया चिन्ताजनक रुप से भारत हित का खिलाफ सामने आइल बा. केन्द्र सरकार के समय रहते एह प्लेटफार्मन के नकेल कसल जरुरी हो गइल बा.\nपटना हाई कोर्ट काल्हु शुक का दिने सुनावल अपना फैसला में सबूतन का कमी से सेनारी नरसंहार के सगरी 13 दोषियन के बरी कर दिहलसि. न्यायालय के एह फैसला से लोग के नाराजगी देखल जा रहल बा. जान जाईं कि 18 मार्च 1999 का रात में नक्सलियन के गिरोह सेनारी पर धावा बोल के 34 गो भूमिहारन के खून क दिहले रहले सँ. जहानाबाद के जिला अदालत एह नरसंहार के 10 गो दोषियन के फांसी आ तीन गो के उमिर कैद के सजा सुनवले रहुवे. बाकिर बँवारा गिरोह के पकड़ देश के व्यवस्था पर अबहियों अइसन भारी बा कि ऊ जिला अदालत के फैसला का बाद हाई कोर्ट में अपील करा के सगरी दोषियन के रिहाई हासिल करा लिहलसि. अब एह नरसंहार प्रभावित लोग माँग करत बा कि राज्य सरकार एह फैसला का खिलाफ सुप्रीम कोर्ट से गोहार करे. जाच करे जोग बा कि सेनारी नरसंहार का समय मुख्यमंत्री रहली लालू के मेहरारु राबड़ी देवी आ ऊ आपना भूमिहार विरोधी राजनीति का चलते घटना का बाद सेनारी ना गइल रहली.\nविधायकी हरला का बादो पश्चिम बंगाल के सीएम बनल ममता बनर्जी अब अपना पुरनका सीट भवानीपुर से चुनाव जीत के विधायक बने के तइयारी में बाड़ी. भवानीपुर से विधायक शोभनदेब चट्टोपाध्याय इस्तीफा दे दिहले बाड़न जवना के सकारिओ लीहल गइल बा. ममता के विश्वस्तन में शामिल शोभनदेव के अब खरदाह से मौका दीहल जाई, जहाँ पिछला दौर में एगो उमीदवार के मौत से चुनाव ना हो सकल रहुवे.\nकलकत्ता हाई कोर्ट नारदा स्टिंग मामिला में गिरफ्तार तृणमूल कांग्रेस के दू गो मंत्रियन समेत चारो नेतवन के अब होम अरेस्ट में राखे के आदेश दिहले बावे. सीबीआई एह लोग के अपना कस्टडी में ले के पूछताछ कइल चाहत रहुवे बाकिर सीबीआई अदालत से एह लोग के जमानत मिल गइल रहुवे. तब सीबीआई हाई कोर्य में गोहार लगवलसि आ हाई कोर्ट सीबीआई अदालत के फैसला पर रोक लगा दिहलसि. बाकिर ओह स्टे के हटावे का बारे में पीठ के दुनु जज एकमत ना हो सकलें. अब एह मामिला के दोसरा बड़हन पीठ का सोझा भेजल जाई. अब जबले बड़हन पीठ एह मामिला के सुनवाई क के आपन फैसला नइखे दे देत तबले ई चारो महानुभाव अपना अपना घर में नजरबंद रहीहें.\nमहाराष्ट्र के गढ़चिरौली में पुलिस आ नक्सलियन के बीच भइल मुठभेड़ में काल्हु शुक का दिने नाहियो त एक दर्जन से बेसी नक्सलियन के मार गिरावल गइल. मुठभेड़ एटापल्ली के कोटमी के जंगल में भइल जहाँ ई नक्सली अपना बइठक ला बिटोराइल रहलन स.\nहाल ही में आइल ताउते चक्रवाती तूफान में मरल लोगन के परिवार के प्रधानमंत्री राहत कोष से दू दू लाख रुपिया के सहायता दीहल जाई. तूफान प्रभावित सगरी राज्य सरकारन से कहल गइल बा कि तूफान से भइल जानमाल के नुकसान के रपट केन्द्र सरकार के भेजल जाव.\nशुक का दिनो शेयर बाजार में जबरदस्त तेजी देखल गइल. सेंसेक्स 976 अंक आ निफ्टी 269 अंक बढ़ के बंद भइल.\nइजरायल आ फिलिस्तीन के बीच युद्धबंदी का बाद अब शान्ति लउकत बा बाकिर इजरायल साफ कहले बा कि अगर हमास का तरफ से कवनो उल्लंघन भइल त कड़ेर जबाब दीहल जाई.\nराजद नेता तेजस्वी यादव माँग कइले बाड़न कि कोरोना का चलते टार दीहल गइल पंचायत चुनाव के देखत पहिले से चुनाइल पंचायत प्रतिनिधियन के कार्यकाल चुनाव होखे तक बढ़ा दीहल जाव.\nजौनपुर जिला के सरपतहां इलाका में पिछला 16 मई के भइल एगो लइकी के हत्या के मामिला के खुलासा करत पुलिस ओह लइकी के आशिक के गिरफ्तार कर लिहले बिया. आशिक ओकर फूफेरा भाई रहुवे आ एही चलते दुनु परिवार एह आशिकी का खिलाफ रहुवे.\nसारण जिला में भइल दू गो सड़क हादसन में एगो औरत के मौत हो गइल आ छह जने घवाहिल हो गइलें. एगो हादसा गड़खा इलाका में भइल जवना में बाइक से अपना भाई का साथे नइहर से लवटत नयागांव इलाका के डुमरीअड्डा गांव में बिआहल औरत के मौत हो गइल आ भाई घवाहिल हो गइल.दोसर हादसा तरैया इलाका में रामबाग नहर पुल पर भइल जवना में बोलेरो आ पिकअप वैन के टक्कर से बोलेरो सवार पांच जने घवाहिल हो गइलें,\nरोहतास जिला में अवैध बालू लदले 67 गो वाहनन के जब्त करत पुलिस एह धंधा में लागल 13 गो धंधेबाजन के गिरफ्तार क लिहलसि.


कैमूर – Page5– टटका खबर\nगाँवे के लड़िकी भगा के राखे वाला नवही गिरफ्तार\nकैमूर जिला के करमचट का बरांव गांव के एगो लड़िकी के ओही गाँव के हरिओम पासवान भगा ले गइल रहुवे. लड़िकी के गुमशुदगी के शिकायत लड़िकि के बाप थाना में लिखवा दिहले रहल. बाद में पता चलल कि दुनु कहाँ बाड़े त पुलिस थानाध्यक्ष सुनील पाणंडेय के नेतृत्व में छापा मार के दुनु के पकड़\nमोहनिया अस्पताल के डाक्टर पर जानलेवा हमला\nकाल्हु अतवार का दिने मोहनिया सबडिवीजनल हास्पीटल के उपाधीक्षक डा॰ बी अंसारी पर कुछ लोग जानलेवा हमला कर दिहलसि जवना का बाद उनुका के बहुते गंभीर हालत में वाराणसी रेफर कर दिहल गइल. एह हमला का बाद डाक्टर लोग हड़ताल पर चल गइल बा आ कैमूर के जिलाधिकारी का निहोरा का बावजूद इमरजेन्सीओ नइखे चले\nकैमूर सड़क हादसा में एगो मुखिया के मौत\nकुदरा बाजार के गुरुनानक लाइन होटल का लगे खड़ा एगो ट्रक से एगो मोटरसाइकिल आ टकराइल. एह टक्कर का चलते मोटरसाइकिल पर सवार खनेठी गाँव के मुखिया प्रेमचंद पासवान आ जितेन्द्र सिहं के मौत हो गइल. तिसरका सवार रोहतास जिला के गम्हरिया गाँव के अमित पासवान घवाहिल हो गइल. तीनो जने एगो बारात से लवटत\nविधायक अंबिका यादव के भतीजा के गोली लागल\nकैमूर जिला के छतरपुरा गांव में आजु राजद विधायक अम्बिका यादव के भतीजा विनोद यादव के दिनदहाड़े गोली मार के घाहिल कर दिहल गइल. बतावल जात बा कि बदमाश उनुका के लूटल चाहत रहलें बाकिर गोली लगला का बावजूद विनोद यादव आपन मोटर साइकिल चलावत भाग गइलन. खून गिरला का चलते तिरोजपुर गाँव का लगे\nथाना प्रभारी निलंबित\nकैमूर जिला के मोहनियाँ थाना के प्रभारी मिथिलेश जायसवाल के एगो मामिला में दोषी पवला का बाद निलंबित कर दिहल गइल बा.\nकार से एगो छात्र कचराइल\nकैमूर जिला में राष्ट्रीय राज मार्ग संख्या दू पर पिपरियां मोड़ का लगे शनिचर का दिने एगो आठ साल के छात्र एगो तेज रफ्तार कार से कचरा गइल आ ओकर ओहिजे मौत हो गइल. बतावल जात बा कि ऊ आपन फोटो खिंचवावे गइल रहुवे आ लवटत में गाँव का सोझे ओकर मौत हो गइल. कार\nमहादलितन में रेडियो बाँटल गइल\nकैमूर के भगवानपुर प्रखंड में शनिचर का दिने दू गो पंचायत के महादलितन में रेडियो बाँटल गइल. रेडियो बाँटत बीडीओ रामजी पासवान कहलन कि सरकार चाहत बिया कि महादलितन के हर बात के जानकारी मिल पावे आ ऊ लोग आगे बढ़ो.\nमोहनिया इलाका में किसान के हत्या\nकैमूर हिला के मोहनिया इलाका के भरखर गाँव में सोमार के देर साँझ एगो किसान के गोली मार के हत्या कर दिहल गइल. गाँव में तनाव देखत पुलिस अधिकारी ओहिजा कैम्प करत बाड़ें.


मनोज तिवारी के मिलल मुँह माँगल दाम – Anjoria\nमनोज तिवारी हालही में एगो नया रिकार्ड बनवले बाड़न. उनुका के फिल्म “सामने वाली से नैना चार हो गइल” खातिर फिल्म के निर्माता प्रिया बिस्कुट कंपनी एकावन लाख रुपिया के मुँहमाँगल रकम देके साइन कइले बिया. आजु ले कवनो भोजपुरी सितारा के कवनो फिलिम खातिर अतना बड़ रकम नइखे मिलल. एह फिल्म के मुहुर्त होटल नोवाटेल में करावल जा चुकल बा आ जल्दिये एकर शूटिंग गोवा मे शुरु होखे वाला बा. फिल्म के नायिका\nलीजा मलिक, उत्तम कुमार, नंबर वन खलनायक संजय पांडे आ विकासो कुमार के बढ़िया रकम दिहल गइल बा एह फिल्म खातिर.\nमशहूर अभिनेता प्रेम चोपड़ा एही फिल्म से भोजपुरी सिनेमा में प्रवेश करे जा रहल बाड़े. फिल्म के डिजिटल प्रोमो तइयार कर के इंटरनेट पर रिलीज कइल जाई. फिल्म के प्रोमोट करे खातिर कई गो बड़ मोबाइल कंपनी आगा आ रहल बाड़ी सँ. मानल जा रहल बा कि एह फिल्म से भोजपुरी सिनेमा के एगो नया आयाम मिले जा रहल बा.\nGore Gore Gaal of Seema Singh


Rain Special- बारिश के बड़ा महातम बा सिनेमा में, बारिश पर बा एक से बढ़के एक सुपरहिट गीत- Rain Special Here is Bollywood Songs list on Rainy Season Read Details in Bhojpuri – News18 Hindi\nRain Special- बारिश के बड़ा महातम बा सिनेमा में, बारिश पर बा एक से बढ़के एक सुपरहिट गीत\nई सावन-भादो से सिनेमा उद्योग हमेशा मलाइये चांपेला. गाना बा, 'मेरे नैना सावन भादो, फिर भी मेरा मन प्यासा'. बाकिर सिनेमा आ संगीत के मन एही मौसम में त प्यास बुझावेला. अइसनें ही सिनेमा जगत में बारिश में ढेरों गीत बा, जेवना के सनकर बरसात के मजा लेहल जाव सकेला.\nLast Updated : September 01, 2021, 11:29 IST\nभादो चल रहल बा, अबे कुछ दिन पहिले सावन बीतल ह. ई दुनु महीना सबसे ढेर बरखा खातिर जानल जाला. ई महीना किसान के होंठे मुस्की लिआवेला, त गोरी के अपना प्रेमी के इयाद में तड़पावेला. कहल जाला कि सावन में बड़ा त्योहार अउरी उत्सव होला त भादो आवते सब बंद हो जाला. भादो के लेके कई गो लोकोक्ति भी बा. जइसे भादो में काम धंधा चौपट हो जाला. कुछ लोग कहेला कि ‘का हो, एहि आँखि भादो खेपबs! कहे के माने कि भादो के भीषण बरखा खाली बूंदे ना विपत्ति के ओला भी ले आवेला. एगो इहो मुहावरा फेमस बा कि सावन में जनमलs आ भादो में बाढ़ आइल आ कादो अइसन बाढ़े ना देखनी. खैर…\nई सावन-भादो से सिनेमा उद्योग हमेशा मलाइये चांपेला. गाना बा, ‘मेरे नैना सावन भादो, फिर भी मेरा मन प्यासा’. बाकिर सिनेमा आ संगीत के मन एही मौसम में त प्यास बुझावेला.\nसिनेमा में बारिश के ऊपर बहुते फिलिम बनल बा. कई गो फ़िल्मन के नामे बरखा के ऊपर रखाइल बा. कई गो फ़िल्मन में बारिश के गीत ओकर मुख्य आकर्षण बा आ ओकर बॉक्स ऑफिस बिजनेस पर बड़ा प्रभाव छोड़ले बा. कुछ फ़िल्मन में बारिश के इर्द गिर्द ही कहानी भा पटकथा बुनल बा. कई गो में बारिश के दृश्य क्लाइमेक्स के सीन बनल बा. अक्सर फ़िल्मन के फाइट सीन में गंभीरता देखावे खातिर बारिश के प्रयोग कइल जाला. फिल्मकारन खातिर बारिश एगो अइसन डिवाइस बा कि जब फ़िल्म के कवनो दृश्य में वीभत्सता लिआवे के होला, शोक लिआवे के होला त बारिश के इस्तेमाल कइल जाला. रउआ अक्सर देखले होखब, फ़िल्म के कवनो विशेष किरदार के मृत्यु भइल त बरखा होखे लागी, अगर कवनो किरदार बहुत उदास बा, टूट गइल बा त बरखा होखे लागी. इहाँ तक कि हॉलीवुड में भी मुख्य किरदारन के मरला पर जब लोग ओकनी के अंतिम क्रिया करे जाला त बरखा के माहौल सेट रहेला ताकि सीन में इंटेंसिटी आवे. आ ई सच बा कि बरखा दृश्य में गहनता लिआवेला. रउआ सभे एह बात के मानब कि जवन बरखा कवनो कवनो दृश्य में खुशी अउरी उन्माद के कारण बनेला, हीरो-हिरोइन के बीच प्यार के बिया पोंगावेला; उहे बरखा कबो मातम के गवाह बनेला त कबो क्रूरता अउरी हिंसा के समर्थक बनेला.\nइहे बा बरखा के अनेक रूप, जवना के फ़िल्मकार लोग बढ़िया से बुझेला अउरी परिस्थिति के हिसाब से प्रयोग करेला. चलीं कुछ फ़िल्मन के मिसाल ले लिहल जाव जहाँ बरखा के दृश्य फ़िल्म के कहानी के विकास खातिर बड़ घटक बनल. 1959 के फ़िल्म ‘कागज के फूल’ देखले होखब. फ़िल्म में निर्देशक के भूमिका निभा रहल गुरुदत्त जब एगो बेसहारा सुंदर युवती शांति से मिलsतारें त बरखे बरसत बा. दिल्ली के उ रात के बरखा में बेचारी एगो युवती के बरखा में भीजत देख गुरुदत्त आपन कोट दे देतारें. उनके किरदार टैलेंट स्काउटिंग खातिर आइल रहत बा जवन अपना फिलिम के हीरोइन खोज रहल बा. बाद में उ युवती जब बम्बई जा तिया त उनके कोट लौटावत बिया आ एही क्रम में अइसन घटना होत बा कि गुरुदत्त के शांति में आपन फ़िल्म के हीरोइन लउक जात बिया. असहीं फ़िल्म ‘थ्री इडियट्स’ में बारिश के दू जगह बखूबी प्रयोग भइल बा. पहिला जब एगो मेधावी इंजीनियरिंग छात्र जॉय लोबो पढ़ाई आ प्रिंसिपल के प्रेशर में आत्महत्या कर लेता तब ओकरा अंतिम क्रिया के टाइम बरखा के इस्तेमाल बा. दुसरका जब फ़िल्म के क्लाइमेक्स बा. अति-स्वाभिमानी प्रिंसिपल के बड़ बेटी के जब डिलीवरी के टाइम आवsता अउरी भीषण बरखा के चलते चारु ओर पानी भर जाता, कवनो उपाय नइखे रहत कि ओके हॉस्पिटल ले जाइल जाव तब हीरो रैंचो ओही बरखा के त्रासदी के बीच डिलीवरी करवावत बा. ई दृश्य एक तरह से फ़िल्म के क्लाइमेक्स ही बा. एकरा बादे सब कुछ बदल जाता.\nफ़िल्म ‘तुम मिले’ इमरान हाशमी अउरी सोहा अली खान के फ़िल्म ह जवन मुम्बई में 2005 में आइल भयंकर बाढ़ के आस-पास सेट बा. फ़िल्म में हीरो हीरोइन पहिले से एक दूसरा के साथे रहि चुकल बाड़ें. फेर अचानक6साल बाद मुम्बई में भारी बरखा के चलते भीषण बाढ़ में फँसल एक दूसरा से मिलत बाड़ें. पूरा फ़िल्म एहि बाढ़ से जीवटता के लड़ाई पर बा. ई फ़िल्म भी बड़ा देखल गइल. बारिश के बैकड्रॉप में ताल फ़िल्म सेट बा. पूरा फ़िल्म में जेतना भी दृश्य पहाड़ के बा, उहाँ बरखा के बहुते देखावल गइल बा. एकर कारण ई भी बा कि ओहसे पहाड़न के खूबसूरती बढ़ जाता. ‘ताल से ताल मिला’ गाना के के भुला सकेला. लगान फ़िल्म के ‘बरसो रे मेघा-मेघा’ किसानन के उ दर्द बयां कइले बा कि कइसे सूखा के बेरा किसान हरदम आसमान के ओर आंख टिकवले रहेला.\nराज कपूर साहब के त 1949 में बरसात नाम के फ़िल्म आइल, जवन बहुत हिट रहल. फ़िल्म श्री 420 में राज साहब बरखा में ही ‘प्यार हुआ इकरार हुआ’ गवलें. फ़िल्म छलिया (1960) के गाना ‘डम डम डिगा डिगा’ त राज साहब के हिट गीतन में बटले बा, आजुओ लोग के जुबान पर बा. हालांकि बरसात नाम से दु गो फिलिम अउरी आइल. साल 1995 में बॉबी देओल, ट्विंकल खन्ना के आ फेर साल 2005 में बॉबी देओल, विपाशा बसु अउरी प्रियंका चोपड़ा के.\n‘टिप-टिप बरसा पानी’ गाना में बरसत पानी अउरी पियर साड़ी में नाचत रवीना आ करिया कोट में नाचत अक्षय सभकरा इयाद होइयें. ई गाना त बूझी जे सिनेमा में बरखा के पर्याय बन गइल बा.


नदी आ बेटी – भोजपुरी साहित्य सरिता\nनदी आ बेटी\nनदी आ बेटी के सिरजन भगवान धरती के सुनरी सरूप बदे बनवलन। धरती पर मनई के बसे आ जीये बदे ई दुनो जन के अपना जीवन नेछावर करेके भेजलन। बेटी धरती पर मनई बसईली त नदी ओही मनई के जीवन दान दिहली ।खेती आ पानी के जुगाड़ के जिम्मा ई लिहली। ऐसही धरती फलत-फूलत आज एतना बड़ आपन संसार बना लिहली। खूब खूश होखे ई दुनो जन आपन एतना सुंदर सिरजन देख के।\nआज नदी बेकल बारी। उनका के सब लोग गंदा कर देत बा। उ आपन दुख केकरा से कहैं। नदी आ बेटी के हाल एके जईसन बा। बेटी के त खाली पुरूषवादी मानसिकता से डर बा बाकिर नदी के गंदा करे में त पूरा गाँव, शहर ,विश्व के स्त्री,पुरुष,बच्चा,बूढ़ा,हरवर्ग शामिल बा।\nकल-कल छल-छल बहेवाली नदियन में केतना त बिला गईली।कुछ मरे के कगार पर बारी।आ कुछ एतना गंदा हो गईल बारी कि अब उनकर कल-कल छल-छल बहावे रूक गईल बा।\nजइसे कहल गईल बा कि” बेटी ना त बेटा का” ओइसही “नदी ना त जिनगी का” । आज एकरा के जाने के आ बुझे के जरूरत बा। काहे कि जे देवै जानेला उ लेवहूं जानी। बस आपन बारी के इंतजार करीं सभे।\nजलसंकट से दुनिया आज जूझ रहल बा आ बुझियो रहल बा । कवन कारण ई संकट जनमल बा, आ कइसे एकरा के रोकल जा सकेला।बाकिर सवारथ के आगे लोगन के सोच भी दही नियन जम गईल बा।\nभगीरथ के कारण शिव जी के माथा के शोभा बने के नदी के अवसर मिलल। ‘दुनिया देखे’ आ ‘दुनिया बनल रहे’ एही खातिर शिव जी इनका के धरती पर भेज दिहनी।\nउहे नदी आज कलपत बारी-हम बंजर जमीन के हरियर कइनी। लोग के शुद्ध हवा मिले एही से गाछ बिरिछ भी हमर साथ दिहलें।\nबाकिर बड़ दुःख से कहतबानी कि हमरा के त धीरे धीरे खतमे करताऽ लोग । गाछ-बिरिछ के भी नइखे छोड़त। बड़का महल, बड़ बड़ रस्ता आ पूल के नीचे हरियरी बनल रहे, इ भावे दब गईल। हमहुं त कय जगह से टूट टाट गईल बानी। कहीं लोग बाँध बना के हमार रस्ता रोकताऽ त कहीं अऊर कवनो जुगत लाग जात बा। हमार रस्तवे बंद कर दिहलें ई स्वार्थी मनई।\nहम आ गाछ-बिरिछ आज कलपत बानी। का करीं आ केकरा से कहीं । के सुनी हमार पुकार । कबो-कबो लागता कि धरती पर बिटियन के दशा हमनीये नियन बा। ओकनियो के लोग एतना डरवले बा कि ऊहो कलपत बाड़ी स। आज बिटिया भी सुरक्षित नइखी। उनहूं के इज्जत पर आज साँप आपन फन फइलइले बारन स। एगो त बेटा के लोभ में लोग गरभे में मारत रहन अब ओकरो से मन ना भरल त बिना उमिर के आ रिश्ता के खयाल कइले बिना रउंदत बा लोग।\nदहेज के लोभ में जारत बारन। हबस खातिर उमर आ नाता कुछ ना बुझाता।जइसे अपना घर ,सड़क,आ सुख सुविधा के लोभ में हमनी के काटत रोकत बारन।\nआज ई संसार के हाल बड़ खराब भ गईल बा। कोई केकरो इज्जत नइखे करत। ना नदी आज महतारी बारी आ ना बेटी आज इज्जत बारी।\nई कवन समाज बनऽता जकि देता उहे मराता।जागऽ! जागऽ! लोग। नाहीं त पछिताये के पड़ी। नारी आ पानी बिनु धरतीये सुन हो जाई तब बिना सजा दिहले लोग तड़प तड़प के मरीहें।\nअच्छा! त ई नदी के बिनती बुझीं भा चेतावनी, नाहीं त फेर आपन विनाश बदे अपन खेल रचीं आ फेर देखीं नयका खेल!\nलघुकथाडॉ रजनी रंजन\nबड़हन बानर हिरोइनची\nओह घरी पश्चिमी बिहार में हिरोइनचिअन के आंतक बहुत बेसी हो गइल रहुए, जदि भुला के...\nदू गो लघुकथा\n१.बेटी के बियाह बेटी के बियाह खातिर चिन्तित महतारी अपना पतिदेव से कहली- एजी! रउरा बेटी...\nप्रदेश में शराबबंदी बा, शराब खरीदल-बेचल आ पियल प्रतिबंधित बा। बाकिर, एहि बंदी के आड़ में...


देश दुनिया के खबर भोजपुरी में (मंगल, 17 फरवरी 2015) – टटका खबर\nFeb 17, 2015 News in Bhojpuri, आरा, क्रिकेट, गाजीपुर, गोरखपुर, छपरा, जीतन, टटका खबर, देवरिया, पाकिस्तान, बक्सर, बलिया, बेतिया, भारत, माँझी, मोतिहारी, वर्ल्ड कप, सासाराम\nआजु महाशिवरात्रि का दिने रउरा सभे ला शुभकामना करत टटका खबर पर पेश बा सोमार 16 फरवरी के खबर.\nDownload Music – Embed Audio Files – TatkaKhabar-16-Feb-15\nश्रीलंका में पिछला महीना भइल चुनाव जीतला का बाद पहिला बेर विदेश यात्रा पर निकलल श्रीलंका के राष्ट्रपति मैथ्रिपाला सिरिसेना सोमार का दिने प्रधानमंत्री नरेंद्र मोदी से चरचा का बाद अनेके समझौता पर दस्तखत भइल. रक्षा आ सुरक्षा में सहयोग बढा़वे का साथे असैन्‍य परमाणु उर्जो का क्षेत्र में समझौता भइल बा. खेती आ संस्‍कृति का काम मेंं सहयोग आ नालंदा विश्‍वविद्यालय परियोजना में श्रीलंका के हिस्‍सेदारीओ पर तीन गो समझौता भइल. राष्‍ट्रपति सिरीसेना कहलन कि उनुका एह यात्रा से बेहतर परिणाम मिलल बा आ दुनू देश के आपसी संबंध बरियार भइल बा. कहलन कि अगिला महीना होखेवाला प्रधानमंत्री मोदी के श्रीलंका यात्रा उनका देश ला सम्‍मान के बात होखी.\nदिल्ली के आआपा सरकार के कैबिनेट फैसला कइले बिया कि महाशिवरात्रि के छुट्टी अब से सार्वजनिक छुट्टी ना होखल करी. इहो फैसला भइल बा कि सरकारी जमीन दखलिया के बनावल घर मकान अब ना हटावल जाई. मीडिया के सचिवालय में घुसे से मना क दिहल गइल बा. एह मुद्दा पर मीडियावालन के नाराजगी देख पत्रकारन से बतियावे आइल उपमुख्यमंत्री मनीष सिसोदिया बिना कुछ कहले लवट गइलन. ना त कवनो जवाब दिहलन ना अफसोस जतवलन.\nसंघ प्रमुख मोहन भागवत कानपुर में कहलन कि भाजपा आ संघ के अउरी आनुसांगिक संगठनन का बीच बेहतर तालमेल बनवला के जरूरत बा. संघ के सगरी आनुसांगिक संगठनन के प्रतिनिधियन के बइठक में दू सौ लोग शामिल रहुवे. कहलन कि संघ के विचारधारा खातिर समर्पित लोग संघ खातिर काम क के एकरा के अउरी बरियार बनावसु.\nपश्‍चिम बंगाल में लोकसभा आ विधानसभा के एक-एक सीट आ आन्‍ध्र प्रदेश, गोवा, महाराष्‍ट्र, तमिलनाडु अउर अरूणाचल प्रदेश के एक-एक गो विधानसभा सीट पर भइल उपचुनाव में सगरी गोल आपन आपन सीट बचा लिहले बाड़ी सँ. पश्चिम बंगाल के कृष्‍णागंज विधानसभा सीट पर भाजपा दुसरका जगहा रहल. माकपा तिसरका पर आ कांग्रेस चउथका जगहा रहल.\nमुँह के कैंसर का चलते पिछला कई दिन से अस्पताल में भरती महाराष्ट्र के गृहमंत्री रह चुकल आर आर पाटिल के सोमार का दुपहरिया अस्पताल में मौत हो गइल.\nएकइस गो ईसाइयन के गरदन काट देबे वाला इस्लामिक स्टेट के कसाईयन के ठिकानन पर मिस्र बमबारी क के 64 गो इस्लामिक आतंकियन के मार गिरवलसि. बहुते घवाहिलो भइल बाड़न स.\nथोक दाम का आधार पर बनल सूचकांक में महँगाई के दर शून्यो से नीचे आ गइला का बाद उमेद कइल जा रहल बा कि रिजर्व बैँक ब्याज दर में कटौती कर दी. पिछला तीन महीना में महँगाई दर दुसरका बेर शून्य से नीचे आइल बतावत बा कि हालात में सुधार भइल बा. बाकिर शेयर बाजार में शुरुआती तेजी बाद में मुनाफा वसूली का फेर में थथम गइल आ बाद में महज 35 अंक चढ़ के सेंसेक्स आ करीब4अंक चढ़ के निफ्टी बंद भइल.\nआईसीसी क्रिकेट विश्‍वकप में एगो बड़हन उलटफेर करत आयरलैण्‍ड दू बार के विश्‍व चैंपियन वेस्‍टइंडीज के चार विकेट से हरा दिहलसि. वेस्टइंडीज के बनावल 304 रन के निसान आयरलैँड के टीम 45वें ओवर में पार कर गइल. ओह बेरा ले ओकर छह गो विकेट गिर चुकल रहुवे.\nक्रिकेट के खेल आ पइसा के खेला वाला आईपीएल के 8वां संस्करण में खिलाड़ियन के नीलामी में युवराज खातिर सबले बड़का बोली 16 करोड़ लगा के दिल्ली डेयरडेविल्स खरीद लिहलसि. दिनेश कार्तिक के साढ़े दस करोड़ में खरीदल गइल बा.\nबक्सर जिला के सोनबरसा इलाका के एकइल गाँव का लगे नेशनल हाईवे पर एगो टैंकर दर्जनो से बेसी भेड़न के कचारत चल गइल. बाद में भेड़ ले के चलत लोग सड़क जाम क के बइठ गइल. बाद में पुलिस आ के जाम हटववलसि.\nबिहार के मुख्यमंत्री जीतन राम माँझी के कहना बा कि जदयू अफवाह फइला के विधायकन के डरावत बिया कि माँझी विधानसभा भंग करवा के राष्ट्रपति शासन लगवा दीहें. जबकि उनकर अइसन कवनो मनसा नइखे.\nसासाराम के लेरूआ गाँव का लगे फोरलेन सड़क पर शनिचर के देर रात एगो ट्रक ड्राइवर आ खलासी के नशा खिया के ओकर ट्रक ले भगले सँ अपराधी आ दुनू के बेहोश हाल में सड़क किनारे पड़ल छोड़ गइले स. ट्रक हरियाणा से कोलकाता जात रहुवे.\nछपरा-थावे लाईन पर डाउन डीएमयू पैसेंजर ट्रेन के इंजन अगौथर हाल्ट पर फेल हो गइला का चलते एह रूट पर तीन घंटा ले रेलगाड़ियन के आवाजाही रुक गइल.\nमांझी के जयप्रभा पुल का लगे बलिया का सीमा में अतवार का रात एगो टाटा सफारी कार आ ट्रक के टक्कर में सफारी के परखच्चा उड़ गइल आ ड्राइवर के मौत ठाँवे पर हो गइल. पीछे बइठल आदमी के बहुते घवाहिल हाल में गाँव के लोग अस्पताल चहुँपा दिहल.\nमांझी के सिंगही गांव में पेड़ से लटकल एगो लइकी के लाश मिलल. पुलिस मामला के जाँच में लागल बिया आ लोग अनुमान लगावे में कि ई खुदकुशी ह कि हत्या.\n2009 बैच के आईपीएस अधिकारी नवीन चन्द्र झा सोमार का रात भोजपुर जिला के एसपी के कमान थाम लिहलन. मंगल दिन में कार्यालय जा के विधिवत काम शुरू करीहें.\nमोतिहारी समाहरणालय परिसर चहुँपल तुरकौलिया के व्यापारी अनवर आलम थाना में अरजी दिहले बाड़न कि जुर्माना अदा करे खातिर ले आइल 85 हजार रुपिया डिक्की मे राखल रहुवे जब उनकर मोटरसाइकिल केहू चोरा लिहल.\nपूर्वी चंपारण के तुरकौलिया में असलहा देखा के एगो बियाहल औरत से कवलपुर कन्हिया टोला गांव में सामूहिक कुकर्म कइला के खबर सामने आइल बा. भुक्तभोगी औरत थाना में केस लिखववले बाड़ी.\nसिवान जिला के आंदर इलाका के केहरदो पट्टी आ सिंगही गांव के सीमा पर यज्ञ देखके लवटत दू गो नवहियन के घेर के कुछ बदमाश एगो के गरदन काट दिहले. दोसरका के मार पीट के घवाहिल क के छोड़ भगलन स.\nसिवाने जिला के रघुनाथपुर इलाका के हरनाथपुर गांव में शनिचर का रात मँड़ई में आग लगला से एगो आदमी झँउस गइल. बगल के दू गो अउरियो मँड़ईयन में आग से बहुते नुकसान भइल बा.\nसोमार के सँझिया एगो मोटरसाइकिल से कचराइल बूढ़ के मौत सिवान सदर अस्पताल में इलाज का दौरान हो गइल.\nव‌र्ल्ड कप में भारत के जीत पर बलिया शहर के चौक बाजार में पटाखा फोड़त लोग आ एगो दुकानदार का बीच शुरू भइल झगड़ा देखते देखते दू गो समुदाय के बवाल में बदल गइल. एगो मोटरसाइकिल के आग लगा दिहल गइल आ दुनू तरफ से जम के मारपीट भइल. पुलिस बीस जने का खिलाफ मुकदमा लिखले बिया.\nसेना रैली भर्ती से लवटत नवहियन के झुंड सोमार का दिने बलिया शहर में आपाधापी मचा दिहले. बड़हन भीड़ अपना अपना गाँवे जाए खातिर सवारी वाहनन पर लदलदा के यात्रा कइले.\nबलिया जिला के पकड़ी इलाका के छतरसड़ गांव में अतवार रात एगो मेहरारू फाँसी लगा के मर गइल. ऊ अपना मरद संगे पंजाब जाए के जिद्द करत रहुवे बाकिर मरद तइयार ना भइल.\nबलिए का हल्दी इलाका में खाना बनावत घरी आग लगला से एगो औरत के मौत हो गइल आ ओकरा के बचावे आइल भसुर झँउस गइले.\nदेवरिया के भटनी  इलाका के साहोपार आ रजवल का बीच दू गो मेहरारुवन के गहना आ बैंक से निकाल के ले आवत बीस हजार रुपिया मोटर साइकिल सवार बदमाश छीन के भाग गइले.\nदेवरिया शहर से बैतालपुर जात एगो राजगीर के मौत सोमार का दिने कवनो गाड़ी से टकरइला का बाद हो गइल. राजगीर रुद्रपुर कोतवाली के उसरा गांव के रहुवे.\nगाजीपुर जिला के दिलदार नगर में एगो नर्सिग होम में अतवार का रात बच्चा जनमवला का बाद प्रसूति के मौत हो गइल. घर वाले चिकित्सक पर लापरवाही के आरोप लगावत बवाल कटले आ लाश सड़क पर राख के जा लगा दिहले.\nगोरखपुर के पिपराइच कस्बा के एगो औरत बकरी चरावत घरी खजवा इलाका में ट्रेन के चपेटा में आ गइल आ ओहिजे ओकर मौत हो गइल. गगहा का नियरा सड़क हादसा में एगो साइकिल सवार आदमी कार से टकरइला का चलते मर गइल जबकि कार ड्राइवर घवाहिल हो गइल.


भोजपुरी फिलिमन प लागल फूहड़पन के दाग धो दी ‘डमरू’ – Anjoria\nजनवरी 16, 2018 डमरू, फूहड़पन, भोजपुरी फिलिम\nभोजपुरी सिनेमा पर फूहड़पन ले के हमेशा अंगुरी उठत रहेली सँ. एही अछरंग के मेटावे धोवे के कोशिश करत आवत बा बाबा मोशन पिक्‍चर्स जे भगवान आ भक्त के कहानी प अपना बनल फिलिम ‘डमरू’ से ई काम करी. भोजपुरी सिनेमा से दूर होखत दर्शकन के धारणा फेरु पवित्र करे ला गंगाजल के काम करी फिलिम डमरू. हालही में एह फिलिम के जारी भइल पोस्‍टर देखि के त अइसने लागत बा. वइसे त भगवान आ उनुका भगति के परंपरा सदियन से चलल आवत बा बाकिर मौजूदा हालात में परिवेश का ह्साब से भक्ति आ श्रद्धा के अइसने कहानी लेके आई बहुचर्चित भोजपुरी फिलिम ‘डमरू’.\nएह फिलिम के पोस्‍टर के भव्‍यता लोगन के अपना ओरि खींचे में कामयाब होखी. पोस्टर में सुपरस्‍टार खेसारीलाल यादव त्रिशुल लिहले माथ पर चंदन लगवले नजर आवत बाड़न. अधिकतर फिलिमन में विलेन बन के आवे वाला अवधेश मिश्रा डमरू में भगवान के आधुनिक रूप में लउकत बाड़न. पोस्‍टर बाबा भोलेनाथ के आवरण में बनावल गइल बा जवन अपना आप में अलगे बा. भोजपुरिया संस्‍कार आ संस्‍कृति पर बनल एह फिलिम में मनरंजन आ हँसी मजाको भरपूर बा. फिलिम में ईश्‍वर के अस्तित्‍व के आजु का समय के जीवनशैली से जोड़ के देखावल गइल बा.\nपोस्‍टर रिलीज का बाद ‘डमरू’ के बारे में बतियावत निर्माता प्रदीप कुमार शर्मा आ निर्देशक रजनीश मिश्रा कहलें कि जब केहू कवनो उम्‍मीद आ विश्‍वास का साथे अपना भाषा, संस्‍कृति अउर संस्‍कार लेके फिलिम बनावेला त समाजो के जिम्‍मेवारी होला कि एह काम के देखे आ सराहे जोग होखे त भरपूर सराहे. नीमन लागे त एकरा प चरचा जियावें. तबहिंये फिलिमकारन के हौसला बढ़ी आ ऊ नीमन फिलिम बनावे के हिम्मत करीहें. दुनु जने उमेद जतवलें कि ‘डमरू’ फिलिम भोजपुरी सिनेमा इंडस्‍ट्री में बढ़िया बदलाव ले के आई आ भोजपुरी सिनेमा पर से फूहड़पन के अछरंग हटावल जा सकी.


हैदर काज़मी आ ‘कालिया’ दुनु पर भरोसा रहल शिवराम यादव के – Anjoria\nहैदर काज़मी आ ‘कालिया’ दुनु पर भरोसा रहल शिवराम यादव के\nभोजपुरिया रंगबाज हैदर काजमी के फिलिम “कालिया” बिहार में सुपर डुपर हिट हो गइल बा. निर्देशक हउवें शिवराम यादव. जहानाबाद में दर्शकन के उत्साह अइसन रहल कि थिएटर का भितरे लोग फायर कर के हैदर के इंट्री के स्वागत करत रहलें.\n(8 Sept 12)\nपिछला हफ्ता जब फिलिम ‘कालिया’ बिहार में रिलीज भइल त रंगबाज हैदर काजमी के जलवा एक बेर फेर देखे के मिलल बिहार में. हर सिनेमाघर में हाउसफुल के बोर्ड हर शो में लटकत गइल. कुछेक सिनेमा घर में दर्शकन के दबाव पर अलगो से सीट लगावे के पड़ल. फिल्म के एक-एक गाना पर दर्शक झूमत गइलें. कहानीकार आ निर्देशक शिवराम यादव के काम दर्शकन के बहुत पसंद आइल. शिवराम यादव के निर्देशन के भूख अइसन ह कि मेटइले ना मिटे. जुनून आ जज़्बा के रंग जब चढ़ेला त दर्शकन के सोझा आ जाले शिवराम यादव के नई सोच वाली फिलिम. बात चलल ‘कालिया’ क सफलता के त शिवराम यादव के मन के बात जुबान पर आ गइल. बातचीत में शिवराम यादव बतवले कि हैदर काजमी कमाल के अभिनेता होखला का साथही कुशल निर्मातो हउवन. उनुका साथे काम करे के मतलब होला कि आप दिल के बात करे लागीलें. आ इहे कारण बा कि हमरा निर्देशन में बनल हैदर जी के तिसरको फिलिम हिट हो गइल. शिवराम यादव के हैदर काजमी आ फिलिम ‘कालिया’ दुनु पर भरोसा रहल. बतवलन कि ‘कालिया’ ला भोजपुरी सिनेमा के बेहतरीन टीम चुनल गइल आ हैदर काजमी सबका से बराबर संपर्क में रहलें. सभका से मिल बतिया के प्लानिंग कइलें आ एहसे फायदा मिलल.\nअक्षरा सिंह के बारे में शिवराम यादव कहलन कि ऊ कमाल के अदाकारा हई आ उनका साथ ऊ बेर बेर काम कइल चहीहें. शिवराम यादव के इहो दावा बा कि ‘कालिया’ के पूरा परिवार एक साथे बइठ के देख सकेला. फिल्म के कथानक का बारे में बतियावत गोरखपुर के मूल निवासी शिवराम यादव के कहना रहल कि हर स्टोरी असल होले बस ओकरा के सिनेमाई टच दिहला के जरूरत होला. शिवराम यादव एह बात से साफ इंकार कइलन कि ‘कालिया’ अमिताभ बच्चन के फिलिम से प्रभावित बावे. काहे कि ऊ रीमेक ना बनावसु. कहलन कि कालिया एकदम नया कहानी पर बनावल गइल बा. कालिया के सफलता से स्टार डायरेक्टरन में गिनाए लागल शिवराम दर्शकन के आभार जतवलन. अपना आगे के योजना का बारे में कहलन कि कुछ बढ़िया स्क्रिप्ट मिलल बा आ जल्दिए फेर कुछ बड़हन काम होखे वाला बा.\nअंजना सिंह के मिलल पुरवैया अभिनय कला सम्मान\n"मर्द तांगेवाला" के म्यूजिक राइट्स एसआरके खरीदलसि\n2 thoughts on “हैदर काज़मी आ ‘कालिया’ दुनु पर भरोसा रहल शिवराम यादव के”\nनवम्बर 18, 2012 को 12:46 अपराह्न पर\nthis film is very lovely


प्रेम के सुभाव – Anjoria\n– रामदेव शुक्ल\nमीतू हम दूनू जने उहाँ पहुंचि गइल बानी जाँ, जहाँ से लवटले के कवनो राहि नइखे बँचल। अगहीं बढ़े के बा, चाहे एहर बढ़ि चलल जा, चाहे ओहर। बोलऽ कवने ओर चलल जाव?\nमीता के लिलार चमकि उठल। कहली- ”तहार कहल आ हमार सूनल, ई कबसे हो रहल बा? बाकि एक बात पक्का बा कि हमार मतारी हमके जवन मंतर दिहले बाड़ी, ओकरा से हटि के हम कवनियो राह नाहीं धरबि। देबू कहलें- ऊ कवन मंतर हऽ?“। हमार माई कहलस- ”ए बेटी बिना परेम के बियाह सबसे बड़का पाप।“ हम पुछनीं- ”माई, ई हमसे काहें कहत बाड़ू? माई एक चुप्प तऽ सौ चुप्प।“ कुछ दिन बीति गइल तब एक बेर हम बाति के घुमा के पुछनीं- ”तहार बियाह के करावल? माई फेरू चुप। हम पुछनीं- अगुवा के रहल?“ माई के मौन टूटल- ई कुलि जानि के का करबू? हमन के जनमते इहे घुट्टी पियावल जा कि बेटी आन के घरे के बासन हई। जेतना जल्दी माई बाप के घर से अपने घरे पहुँचि जासु, ओतने नीमन। अब ई मति पूछऽ कि लइकी के आपन घर कहाँ बा? जँहवाँ मतारी बाप डोली में बइठा के भेजि दें, ऊ घर बेटी के आपन भइल। हम पुछनीं- ”मतारी बाप कइसे जानें कि लइकिया के कहाँ भेजे के बा? माई बतवली कि नाऊ बारी बाभन, उपरोहित केहू बता दे कि फलाना गाँव में फलाना अदिमी के होनिहरगर बा। बेटी के बाप भाई भतीजा के साथे जाके लइका देखि आवे। दर दहेज, दिन बार धरा जाव। तब लइकनी का केहू से जानकारी मिले कि तहार बियाह फलाने दिन के होई। बेटी के हिम्मति नाहीं रहे कि मुँह खोलें। एतना लइकई में बियाह होखे कि कुछु बुझइबे नाहीं करे। केतना जनी ससुरा जाके नइहर कबो लवटबो नाहीं करें। कहत कहत माई के कंठ गहबर हो गइल।“\nना जाने केतना लइकी के दुखदरद माई की कंठ से रोवाई बनि के फूटत रहल आ आँखी से बहत रहल। बहुत मनवले पोल्हवले की बाद माई चुपाइल। अगिले दिने हमसे कहलसि अब जमाना बदलि गइल बा। लइकी पढ़त लिखत बाड़ी। बालिग भइले पर बियाह के बाति चलति बा। बाकि अबहिनो बियाह खोजल आ पक्का कइल बेटी के बाप-भाई-नातहित के हाथ में बा।\nबोलत बोलत माई चुपा गइलि। एह बेर हम ओकरे आँखी में आँखि डारि के पुछनीं- ”तें अपने बियाह से सुखी नाहीं भइले। बाबूजी से प्रेम नाहीं कइले? उनसे प्रेम नाहीं करेले?“\nमाई कहलसि- ”सुखी भइनीं। अब्बो सुखी बानीं। तोहार बाबूजी से हमके का नाही मिलल? धन दउलत, मान मरजाद, बेटा बेटी का नाहीं मिलल? उनके एइसन पति पाके कौनो दुख कइसे होई?“\nहम कहनीं- ”तब काहें कहत बाड़े कि बिना प्रेम के बियाह पाप हऽ?“\nमाई मुसुकइली। कहली- ”हम तहनपाच खातिर कहत बानीं। नवका जबाना बा। पढ़त लिखत बाड़ू। नोकरी चकरी करबू त बियाह की मामला में पुरनका चाल कइसे चलबू? तहरी साथे पढ़े वाली लइकी लोग बियाह के बारे में का सोचेली, जनते होखबू। एही से कहनी हँऽ कि सोचि बूझि के चलिहऽ। तहार बाबूजी बहुत दिन से तहरी लायक लइका खोजि रहल बानें। हमसे कुछ कहेलें नाहीं, बाकिर भितरे फिकिर में घुलत रहेलें।\nहम अचक्के पुछि परनीं- तें लइकई में केहू से परेम कइले रहले?“\nमाई हँसि के कहलसि- ”हमन के बियाह प्रेम कइले की उमिर में नाहीं भइल, पुतरी खेले वाली उमिर में भइल। हमार माई बतावे कि हम त माड़ों में सूति के ढिमिला गइनीं, मेहरारू उठाके बइठवली सँ। तब सेनुरदान भइल।“\nमीता के बात सुनि के देबू कहलें- ”तहरी माई के मंतर सबकी जिनगी के मंतर होखे के चाहीं। आ हमरे तहरे जिनगी के मंतर त ई बटले बा। बाकि….।“\n”बाकि का? मंतर बा त बाऽ। न पाछे लवटले के न जगह बा, न पाछा लवटले क जरूरत बा। आगे बढ़ऽ।“ मीता देबू के ललकरली।\nदेबू कहलें- ”एतना सोझ राहि नइखे मीता। तहार बाबूजी के जिनगी के सवाल बा।“\nमीता झमकि के बोलि परली- ”उनके जिनगी के सवाल ओहर बा, त हमरे तहरे दूगो जिनगी के सवाल एहर बा। एगो जिनगी बचावे खातिर दूगो के आगी में काहें झोंकि दीहल जाव?“\n”अबहिन किरोध में बाड़ू। एह् आगी से बहरा निकड़ि के सोचबू त समुझि जइबू कि हमरे तहरे आ बाबूजी के सोच में का फरक बा। बाबूजी के न एतना मानसिक विकास भइल बा आ न एतनी पढ़ाई लिखाई के सुविधा मिलल बा। उनके सोच ओइसने बा। जइसन उनके बाबूजी के रहल आ उनकऽ आजा परपाजा के रहल। ओह लोगन के विकास ईहे मानल जाई कि जनमते लइकनी के मुवा दिहले के अपराध मानल लोग। अब के धनीमानी माई बाप व गरभवे में बेटी के मरवा देत बा।“\nमीता गहिर साँस छोड़ली। कहली- ”अपने जिनगी के डोर अपने हाथ में न रहे, एइसन जियले से अच्छा त ऊहे रहल कि जियहीं ना दीहल जाव।“\n”बस करऽ मीता। जिनगी से बड़हन, जिनगी से अनमोल कवनो चीज नाहीं बा। जिनगी बाचल रही त केतनों ऊँच उड़ान भरल जा सकेले। रहल बात एह समय के त हमन के का करे के चाहीं? हम चाहत बानीं, एक बेर तहरी माई से बतियावल। उनसे बतियवले की बाद कुछ फरियाई।“ कहि के देबू मीता के अँखिये से दुलारि दिहलें। कहलें- ”माई से पूछि के बतइहऽ कि\nकहाँ हमसे भेंट होई। तहरी घरे हमार गइल ठीक नाहीं रही। बाबूजी के जीव दुखावल नइखीं चाहत।“\nसंजोग एइसन भइल कि बाबूजी दू दिन खातिर अन्ते गइलें। मीता देबू के अपनी घरवे बोला लिहली।\nमीता आ देबू के मन के बात उनके मतारी से जियादे के जानी। मनही मने ऊ गौरा पार्वती से मनावत रहें कि ई जोड़ी बिछुड़े ना पावे। बाकि ऊ अपने सवाँग के सुभाव जानत हई। उनके आन्हर परेम एतना दिन से सहि रहल बाड़ी। एक दिन बात चला दिहली- ”एजी, बबुनी एतना पढ़ि लिहली। अब अपने लायक लइका से बियाह करे के सुविधा उनके मिले के चाहीं।“ सुनते मीता के बाबूजी चिकरले ”कवनो लइका खोजि लिहले बा का? माई बेटी मिलि के कवनो परपंच रचले बाड़ू सो का? एइसन होखे त सुनिले- हमरी मउवत के बादे हमरी बेटी के एइसन बियाह हो पाई।“ कई दिन ले मरद-मेहरारू में अनबोलता रहल। हारि-पांछि के मीता के माई सब बात बेटी से बता दिहली। अपनी ओर से ईहो चेता दिहली कि तहन पाच अपनी मरजी से बियाह करे के सोचबऽ जा ओसे पहिलहीं तहार बाबूजी परान तेयागि दीहें। ओकरे बाद हमार का होई, सोचि लीहऽ जा। मीता सब बात देबू से बता दिहली।\nसब कुछ जानि समुझि के मीता आ देबू आपस में राय कइले रहलें कि माई से बतिया के कवनो रस्ता सोचल जाई। देबू मीता की माई से हाथ जोरि के कहलें – ”तब आपे कवनो उपाइ बताईं। हमन के एतना दिन से एक दुसरे के जानत चीन्हत बानीं। बियाह कइल चाहत बानीं, बाकि एह सूरत में बियाह कइले के सोचियो नाहीं सकल जाला कि बाबू जी के जान चलि जाव। एइसन नौबत आवे ओकरे पहिले बियाह के बतिये भुला जाइल जाई।“\nतड़पि उठली मीता-एतना आगे बढ़ले का बाद तूँ का बूझऽ ताड़ऽ कि बियाह से पाछे हटल जा सकेला?\nदेबू मुँह खोले, ओसे पहिलही मीता के माई बोलि परली- देबू बेटा। मीता त बउरा गइल बाड़ी। हमरा तहरी बुद्धि विद्या पर भरोसा बा। हम मरत दम तक तोहन लोगन के साथ देबे के तइयार बानीं। तू जानत बाड़ऽ कि मीता के एक जने भाई बाड़ें? उनके कब्बो देखले बाड़ऽ?\nदेबू कहलें- ”नाहीं माई, न उनके देखले बानीं, न उनके नाँव सुनले बानीं। मीता कबो बतइबो नाहीं कइली।“\nमीता के बाबूजी जेसे परेम करेलें ओपर आपन एतना अधिकार मानेलें कि ओकर उठल बइठल व बोलल-चालल, खाइल-पियल, ओढ़ल-पहिरल, सोचल-बिचारल सब कुछ उनही की मरजी से होखे।\nमीता के कपड़ा-लत्ता पर टोका टोकी नाही करें, इनके खाइल-पियल हमरी साथे होखे, बाकि बेटा के पलभर आँखि के ओट नाहीं होखे दीहल चाहें। लइकवा छोट रहल, तबले त बाप के इसारा पर नाचल। जब बड़ होखे लागल आ स्कूल के ओकर आपन साथी सँघाती बने लगलें त बाप से फरके रहे लागल। बाप चाहें कि बेटा अउरी केहू से न बोले, न बतियावे। उनही की लग्गे रहे, उनही के साथे खानपान करे, उनही के लग्गे बइठे सूते। लइकवा के जीव उबिया गइल त एक दिन स्कूले से भागि गइल। भगवान सोझ रहलें कि राही में हमरे भाई से भेंट हो गइल। मामा की साथे जाके ममहर में रहे लागल। हमार भाई आके हमसे बतवलें कि हमार बेटउवा अपने बाप से एतना चिढ़ि गइल बा कि उनके मुँह नइखे देखल चाहत।\nबाप सुनलें त खूब लालपियर भइलें, कहलें- हमार बेटा होके हमही से टेढ़ रही?\nहमार भाई समुझवलें- लइकन के अपने ढंग से सोचले समुझले के मौका देबे के चाहीं। कवनो लेखा बाप एह बात पर राजी भइलें कि बेटा सहर के स्कूल में पढ़ाई करो आ हास्टल में रहो। कई बरिस भइल छुट्टियो में हमार बाबू घरे नाहीं आवेलें। मामा घरे जालें चाहे कवनो साथी किहाँ चलि जालें। एतना बता के मीता के माई चुपा गइलीं। उनके आँखि ढ़बढ़िया गइल। कुछ देर केहू कुछ ना बोलि पावल।\nदेबू कहलें- बाबूजी के दुख बुझले के कोसिस करे के चाहीं। जवन अदिमी बेटा के एको पलछिन अलगे करे के तेयार न होखे ओही का जब ई पता चलल कि बेटा उनके देखल नइखे चाहत, त उनके जीवन कइसन भइल होई? ऊ कवने लेखा तीहा धरत होइहें? उनके दुख केतना बेथाह होई?\nमीता के लेकार फूटल- ”अच्छा, माई, तें बताउ, का तोहरो उप्पर बाबूजी के एइसने परेम रहल? एही लेखा अपनी मरजी के गुलाम बना के तोके रखलें ?\nमीता के माई बेटी कावर ताकते रहि गइली। कुछ देर बाद पुछली- तूँ त पढ़ि-लिखि के एतना हुनरगर हो गइल बाड़ू। तहरा का बुझाला? हमार कवनो आपन इच्छा कबो देखले बाड़ू? हमन के ऊ बाछी रहनीं जेकर पगहा माई बाप जेकरे हाथ थमा दीहल ओही के पाछे पाछे जाके ओकरे खूँटा पर बन्हा गइलीं। एक बात अउर सुनिलऽ अगर कब्बो ऊ बाछी पगहा तुराके भागि के नइहर चलि आवें त भाई-बाप खरहरा उठाके मारत पीटत ओही खूँटा पर पहुँचा के दम लें।“\nएकर मतलब कि ”तूँ जनम भर अपनी ओर से कवनो इच्छा करबे नाहीं कइलू?“\nबेटी के बात सुनिके मतारी कहली- इच्छा भइबे नाहीं कइल ए बेटी। जवन तहरे बाप के इच्छा, तवने हमार।\n”माई तूँ झूठ बोलि रहल बाड़ू।“\nदेबू मीता के मुँह देखत रहि गइलें। मीता अपनी माई की आँखि में झाँकत रहि गइली। माई के चेहरा पाथर के हो गइल रहल। ओह घरी बुझाइल कि तीनों जने साँसो लिहल भुला गइल रहलें।तीनो जने के भित्तर केतना केतना हाहाकार उठत रहल, एकर लेखा जोखा केकरे बस के बात बा!\nदेबू ओह पाथर चेहरा के ताप सहि नाहीं पवलें। कहलें- ”माई, आदमी इच्छा के मूरत होला। हर छन एक न एक इच्छा मन में उपजत रहेला। एइसन कइसे हो सकेला कि रउवाँ मन में कब्बो कवनो इच्छा उपजले ना होखे। मीता ठीक कहि रहल बाड़ी। रउवाँ आपन साँच छिपा रहल बानीं। साँच बात बताईं।“\n”तू ठीक कहत बाड़ऽ। मरद होके जनमल बाड़ऽऽ नऽ?“ बिना इच्छा के जीयल मरद का जानें? आ कइसे जानें? उनकर त पालन पोषन एह रूप में कइल जाला कि घर के सब लोग, बेटा के हर इच्छा के पुरावे खातिर काम करें। हमार बाप कहें- ”लइकन के मन बादशाही होला। जबले लइका अपने से नीक बाउर चेते वाला ना हो जा, तबले ओकर बात टारे के नाहीं चाहीं।“ त एइसन मयगर रहलें हमार बाप। बाकिर कब्बो हम उनके मुँह से ई ना सुनले रहलीं कि ”लइकी के मन बादशाही होला। लइकी होके जनमले के मतलब होत रहे, आन की इच्छा के आपन इच्छा मनले के टरेनिंग। एही के संस्कार कहल जात रहल।“\nमाई के पाथर चेहरा पिघलि गइल। मुसुकइली आ कहली-हम अपनी मीता के एइसन संस्कार नइखीं दिहले। हम इनके ई सिखवले बानीं कि अपनी इच्छा के दूसरे पर लदले के कोसिस जनि करिहऽ, बाकि दुसरे के नजायज इच्छा के अपने उप्पर लदाए मति दीहऽ। तू इनके जानत बाड़ऽ। ईहो जानि गइल होखब कि “मीता न आपन इच्छा दुसरे पर लादेली, न दुसरे के इच्छा के गुलाम बनेली।“\nदेबू खुलि के हँसि पड़लें। कहलें- माई एतना त हमहूँ पढ़ले आ समुझले बानीं कि परेम के मतलबे होला, जेसे परेम होखे ओसे ओसही होखे, अपनी इच्छा के गुलाम बना के परेम नाहीं कइल जा सकेला, बाकिर व्यवहार में एइसन कहाँ लउकेला?\nमीता बोलि परली- ”काहें, लउकत नइखे? सोझहीं त बाड़ी हमार माई? एही से न हम कहनी हँ कि माई झूठ बोलि रहल बाड़ी।\nमाई के तनाव हल्लुक हो गइल रहल। कहली- चुप रहु। अच्छा मान लेत हईं, झूठ कहनी हँऽ।“ बाकि हम तोहके जवन सिखवले बानी ऊ त साँच बा नऽ? अब तू जा देबू मिलिके के सोचऽ जा कि कइसे तोहन लोग के बियाह हो जाय आ तहरी बाबूजी के जिनगी बाँचल रहि जा।\nमीता जोर से साँस लिहली। बुझाइल कि बाबू जी के लवटले पर उनसे बतियावे खातिर साहस अपने भित्तर खींचि रहल बाड़ी। देबू कुछ नाहीं बोल पवले। चुपचाप गुनत मथत रहलें। माई पारापारी दूनू जने के मुँह ताकत रहली। अपनहीं चुप्पी तुरली- तहन पाच खूब पढ़ल लिखल बाड़ऽ जा। आपन ऊँच-नीच सोचे वाला त बटले बाड़ जा, अउरियो लोग के जिनगी राहि पर लगावे के लियाकत बा। बाबूजी के एगो अउरी पच्छ बा जवने के भुलाइल ठीक नइखे।\nदेबू पुछलें- ”ऊ कवन पच्छ हऽ?\nमाई कहलीं- जे अदिमी बेटी के बियाह अपनी मरजी से न कइले पर जान देबे के तेयार बा, ऊहे बेटी के एतना पढ़ावल कइसे?\nदेबू अचकचा गइलें। कहलें- ”एह बात पर त हमार धेयान गइले नाहीं रहल। ई त घोर अचरज के बात बा। एइसन अजगुत कइसे हो गइल?“\nमाई मीता की ओर देखि के कहली- ”इनहीं से पूछि लऽ।“\nमीता के उफान उतरि गइल रहे। कहली- ”बाबूजी के चलित त हमार पढ़ाई ओतने रहि जाइत जेतना गाँव के मिडिल स्कूल में भइल। तकदीर साथ दिहलस। जूनियर हाईस्कूल में जिला में सबसे जियादे नंबर हमार रहल। हाईस्कूल में पढ़े खातिर हमके वजीफा मिले वाला रहल। बाबूजी कहलें- घरहीं पढ़ि के हाईस्कूल के परीक्षा देबू तब्बो फस्ट अइबू। माई की लगे रोवले से कौनो काम बने वाला नाहीं रहल। हम चिट्ठी लिखि के मामा के बोलवनीं। मामा अइलें। बाबूजी हठ नाहीं छोड़ें त मामा कहलें- ”रउवाँ पूरा जिला में नाक कटवावे पर उतारू हो गइल बानीं। जिला में टाप करे वाली लइकी के नाँव सरकारी हाईस्कूल में लिखाई, ई सब जानत बा। जब प्रिंसिपल के मालूम होई कि एतना तेज लइकी के बाप एतना गँवार बाड़ें, त अखबारों में नाँव छपि जाई, ओकरे नीचे छपाई कि देखल जाव, एह जबाना में एइसनो लोग बा।“ हम सब के जगहँसाई होखी। बेटी के जिनगी बरबाद होखी, तवन कलंक अलगे।\nनकिये कटइले की डर से त बाबूजी घर से बहरा जाए नाहीं दीहल चाहत रहले। जब ई जनलें कि नाहीं पढ़वले पर अउर बेइज्जती होई तब शहर भेजे के तेयार भइलें। मामा ले जाके सरकारी हाईस्कूल में नाँव लिखवलें, हास्टल में जगहि दियवलें आ ओइजा की प्रिंसिपल से हमार कुलि हाल बतवलें। ऊ कहली- ”इनके बाबू जी से कहि दीहऽ कि हम इनके अपने बेटी बना के राखबि आ पढ़ाइबि। प्रिंसिपल जवन कहली तवन एह लेखा पूरा कइली कि कुछुए दिन बाद हास्टल छोड़ा के हमके अपनी घरे में राखि लिहली।\nकवने लेखा हमरी साथे मेहनत कके हमके हाईस्कूल में बोर्ड परीक्षा में प्रदेश में तिसरी जगहि लेबे लायक बना दिहली, एकर लमहर कथा बा। एकर सुफल ई भइल कि हमरे माई-बाबूजी के बोला के जिला के कलक्टर साहेब एतनी बुधि आगर बेटी जनमवले खातिर माला पहिरवलें आ शाल ओढ़वले। तब बाबूजी का बुझाइल कि बेटी के आगे पढ़वले से केतना फैदा हो सकेला। ओकरे आगे इंटर आ बीए तक ले पढ़ाई हम बिना घर से खर्चा लिहले अपनी दुसरकी महतारी ओही प्रधानाचार्या की देखरेख में पूरा कके यूनिवर्सिटी में आ गइनीं, कइसे एम0ए0 भइल, अब रिसर्च हो रहल बा, ई सब तोहरा से जियादे के जानी?“ एतना मान-सनमान हमरी वजह से बाबूजी के मिलल कि लोग से हमार बखान करत अघइबे नाहीं करें। माई जनली कि हमरे जोग दमाद खोजे खातिर बाबूजी परेसान बाड़ें। हमसे कहली तब हम अपने आ तहरे बारे में बतवनीं। माई समुझली कि बेटी के पढ़ाई लिखाई आ आदर सनमान से बाबूजी के मन बदलि गइल होई। एक राति बिना हमार तहार नाँव लिहले बाबू से पुछली कि बचिया अपने जोग पढ़ल गुनल अदिमी से बियाह कइल चाहे त कइसन रही? ओकरे बाद का भइल जानते बाड़ऽ। दूनू जने उनके हठ के आगि में झँउसात बानीं। हमने के नाहीं, अब त माइयो झँउसा रहल बाड़ी।\nमीता बात कहि के चुपा कइलीं। बुझाइल कि अब कुछ कहे-सुने के रहि नाहीं गइल बा। देबू के चेहरा अउरी गम्हीर हो गइल। माई दूनू के चेहरा पढ़ली आ हुलसि के कहली- ”ए धिया का गुनावनि कइले बाड़ू। हमरे बिसवास पर भरोसा करऽ। तहन के बियाह होके रही, हमार चाहे जवन गति बने।“\nमीता का बुझाइल कि माई छछात दुर्गा हो गइली।\nमीता सचेत हो गइली। कहली- ”माई तहार बिसवास हमन खातिर सबसे अनमोल बा। हमन के फिकिर दूसर बा। हमन के बियाह तब्बे कइल चाहबि जा, जब तहार आ बाबूजी के सोगहग असिरबाद मिलि जाई। एक दुसरे की देहि के लालच हमन के प्रेम के आधार नइखे। बियाह सबकी सनमति से होई, तब्बे होई। भागि पराके, बाबूजी के जीव दुखा के बियाह कइले की बदले हमन एसहूँ रहि सकीलें।“\nगाँव में पोस्टमैन साहेब हफ्ता दस दिन में कब्बो एक दिन आवेलें। अइलें, आ मीता के नाँव के बड़हन लिफाफा रजिस्ट्री वाला ले अइलें। दुआर पर बाबूजी के हाथ में देके एगो कागद बढ़ा के कहलें- ”हे पर दसखत कऽ दीहल जाव।“ बाबूजी लिफाफा पर लिखल नाँव पता पढ़लें। चिट्ठी पावे वाला के नाँव लिखल रहल मीता। उनकर पता रहल, मार्फत श्री निवास शर्मा। ओकरे नीचे गाँव डाकखाना, जिला सब लिखल रहल। बाबू जी लिफाफा आ रसीद वाला कागद पोस्टमैन के थमा के कहलें – ”ई हमरे नाँव के चिट्ठी नाहीं हवे। भित्तर से जनाना लोग के बोल के दे दऽ आ ओही लोग से दसखत करा लऽ।“ लिफाफा लवटावत में लौछेड़े भेजे वाला के नावे पता पढ़ि लिहलें। बुझाइल कि उनके बेटा के नाँव लिखल बा। कई साल हो गइल बाप-बेटा के देखा देखी नाहीं भइल। मन में कचोट ऊठल बाकि भितरे घोंटि लिहलें। सोचि लिहलें कि कहीं रहे, भले रहे। चिट्ठी आइल बा। कवनो बतावे लाएक बात होई त मतारी बेटी बतइबे करिहें। भित्तर के ई हालि कि लिफाफा खोलि के मीता भाई के बियाह के नेवता पढ़ली। दुबारा पढ़ली। तिसरी बेर पढ़ली। हर बेर उनके चेहरा के रंग बदलत गइल। उनके माई बेटी के मुँह देखत रहि गइली। बेटी अपनी ओर से कुछ नाहीं बतवली त माई पुछली- ”कस रे, केकर चिट्ठी हवे आ एइसन का लिखल बा कि तोर बोलिए बन्न हो गइल।“\nमीता कहली- ”जब जनबू कि एह चिट्ठी में का लिखल बा, त तहरो हालि ऊहे हो जाई, जवन हमार भइल बा।“\nमाई कहली- ”अच्छा, बताउ का लिखल बा। जवन हालि होई तवन होई। बात बताउ पहिले।“\nमीता कहली- ”करेजा कस के सुनऽ, तहरी बेटा के बियाह हो गइल। ओही के नेवता हऽ।“ बाबूजी के नाव से नइखे आइल, बाबूजी के मार्फत हमरे नाँव से आइल बा। बियाह कचहरी में भइल। तहरी पतोह के नाँव हऽ सोनी। ऊ कहाँ के हई, उनके माई-बाप के हऽ कुछ नइखे लिखल। तोहरे बाबू की ओर से ईहे लिखाइल बाकि सोनी से हमरे बियाह की खुशी में दस जून के जुहू बीच के सन एंड सैंड होटल में दावत में आके हमन के असीसल जाव। दस तारीख बितले पाँच दिन हो गइल। अब हम चहबो करीं त गइले के कवनो जोगाड़ नइखे।\nमीता एक्के साँसे एतना बोलि के चुपा कइली। उनके माई कुछ देर चुपाइल रहली आ अचक्के ठठा के हँसे लगली।\nमीता चिहा के पुछली- ”काहें हँसत बाड़े?“\nमाई कहली- ”हँसत बानी तहरी बाबूजी के बात सोचि के। अबहिन त तहरिये बियाहे की बात पर परान तेजत रहलें हा, अब बेटा के एइसन बियाह के बात सुनिहें तब उनकर कवन गति होई?“\nमीता कहली- अपने बाबूजी के हम जेतना जानि पवले बानीं ओह हिसाब से बेटा के ऊ अपने मन से निकालि दिहले बानें। जब बाप-बेटा में कवनो लगाई छुवाई कब्बो नाहीं रहल त ऊ चाहे जवन करें, बाबूजी के ठेंगा से। खा-पीके सुता परि गइल त मीता के माई बहरे निकड़ि के पति के सिरहाने खड़ा भइली।\nऊ सूतल रहलें त जगावे के परत। जागले रहलें। उठि के बइठि गइलें। पुछलें- ”कुछ कहे के बा? आवऽ बइठि जा।“\nमीता के माई का बुझाइल कि मालिक के बोली पहिले जइसन कड़क नाहीं रहि गइल बा। एह नरमी के कारन का हो सकेला? जवन कारन होखे, हम जवन बात कहे आइल बानीं ओकरे खातिर ठीके बा। कहली- ”आजु ले कब्बो अपने के साथ दुआर पर खटिया पर बइठल बानीं कि बइठीं। रउवाँ जनलीं हँऽ भेजे वाला नाव उनहीं के रहुवे। का लिखल बा चिट्ठी में?“ मीता बतवली हऽ कि बाबू के बियाह बंबई में कवनो सोनी नाव की लइकी से भइल बा। ओही की खुशी में दावत रहल पाँच दिन पहिले।\n”एकर मतलब ई भइल कि तहार बाबू मीता के दावत में बोलावल नाहीं चाहत रहलें। एह चिट्ठी से हमके-तहके बतावल चहलें कि अपनी मनमरजी से ऊ आपन बियाह कऽ लिहले बाड़ें।“ मालिक की बोली में न दुख बुझाइल, न सुख। अगिले छन मीता के माई अचरज से भरि गइली जब सुनली- ”अब पतोहि उतरले के तेयारी आराम से करिहऽ। कब्बो न कब्बो त तहार बाबू तहरी पतोह के लेके अइबे करिहें। ईहो हो सकेला कि नाती भइले कि बादि आवें।“\nमीता के माई अदकि गइली। ई सोचि के सका गइली कि बुढ़वा पगला गइल का? न त एतना नरमी से ई कबो बतियवले रहलें हँऽ, न एतना लमहर बतकही कइले के इनके आदत रहलि हऽ। ऊ धेयान से मालिक की आँखि में आँखि डारि के ताके लगली। मालिक कहलें- ”काहें एतरे ताकत बाड़ू?“ हम पगलाइल नइखीं। सोचबू त तुहँऊ बुझि जइबू कि आगे ईहे कुलि होखे वाला बा। लइका अपनी मरजी से जीएँ।\nमीता के माई के जीव थीर भइल कि मालिक के होसहवास ठीक बा। एह मौका के फैदा उठावे के खेयाल आ गइल। कहली- ”अब मीता के जिनगी के सवाल पर सोचे के समय आ गइल बा। हमन के कुछ फरियावल नाहीं जाई त ईहो मामला अझुरा जाई। बोलीं, का सोचत बानीं?“\nमालिक के सुभाव त एह सवाल पर भड़कि जाए वाला रहल, बाकि आजु कुलि बात अजगुते हो रहल बा। तनिको रिसियइलें खिसियइलें नाहीं, ”अब तूँ ही बतावऽ का करेके बा। कवनो लइका ओकरा पसन्न परि गइल होखे त बता देउ। ओसे पूछि के हमसे बता द। ईहे डर लागत बा कि कवनो लंपट लफंगा ओके न फँसा ले!“\nमीता के माई कहल चहली कि लइकवा त लाख में एक बा, उनसे मिल चुकल बा, बाकिर कुछ सोचि के बतवली नाहीं। कहली- ”रउवाँ कहत बानीं त हम मीता से पूछबि।“\nअगिले दिन मीता के खिया-पिया लिहले कि बाद उनके माई हुलसि के बतवली कि उनके बाबूजी के मन नरमा गइल बा। उहाँ का ओह लइका के बारे में जानल चाहत बानीं। जेके तू पसन्न कइले बाड़ू। अब ई सोचऽ कि कवने जुगुति से देबू के बारे में उनके बतावल जाव! मीता बाबूजी की नरमी पर बिसवास तुरंते नाहीं कइली। भितरे जीव धुकधुकात रहल। उनके मन में मैडम के खेयाल आइल। सोचली कि बाबूजी उनहीं पर पूरा भरोसा करेलें। माने लें कि मैडम की वजह से उनकी बेटी के जिनगी बनि गइल आ एइसन बेटी के बाप भइले के नाते उनहूँ के समाज में आदर सनमान मिलल। माई से कहली- ”कवनो लेखा देबू के नाँव बाबूजी के कान में मैडम के मुँह से डरवा दीहल जाव। बाबूजी इनकार नाही करिहें।“\nमाई पुछली- मैडम कहाँ बाड़ी आजकाल?\nमीता उदास हो के कहली- ”ईहे त नइखे मालूम। दिल्ली से रिटायर भइले कि बाद मैडम केरल चलि गइली। ओइजा के पता ठेकाना मालूम नइखे।“\nमाई कहली- ”पता ठेकाना मालूम नइखे, तब हमरा एगो झूठ बोले के परी।“\nमीता- ”कइसन झूठ?“\nमाई- “धरम झूठ।“\nमीता- बुझउवल मति बुझाउ। ”धरम-अधरम में साँच-झूठ के फरक होला। जवन साँच ह तवन धरम, जवन झूठ, तवन अधरम। धरम झूठ का होला?“\nमाई कहली- ”हम तहन पाच की लेखा ढेर पढ़ल लिखल त नइखीं, बाकि एतना जानत बानीं कि जवने झूठ से केहू के नोकसान ना होखे, केहू के जान बचि जा भा केहू के भलाई होखे, ओह झूठ के धरम झूठ कहल जा सकेला।“\nमीता- ”तब तहार धरम झूठ का हऽ?“\nमाई- ”हम तहरे बाबूजी से बताइबि कि राउर बेटी जवने लइका के पसन कइले बा, ऊ ओहू से जियादा जोगता वाला बा। उनकर महतारी ऊहे मैडम हई, जिनकी वजह से मीता के जिनगी बनि गइल आ मीता के माई-बाप के समाज में एतना आदर सनमान मिलल।“\nमीता- ”बाबूजी मानि जइहें बाकि देबू कइसे मनिहें?“\nमाई- हम देबू के मन पढ़ि लिहले बानीं। जवन अदिमी एतना पवित्तर प्रेम कऽ सकेला, ओसे अधिक धरम के समुझी? देबू के परेम देहि के लालच से उप्पर बा। हर तरह के लोभ लालच से उप्पर बा। ओके प्रेम कहऽ चाहे धरम कहऽ, एक्के बात बा। जवन मैडम बिना कौनो सवारथ के तहार जिनगी बनावे खातिर तन-मन-धन से एतना मदद कइली उनके बेटा रहतें त देबू जइसने रहतें। हमरे मन में देबू मैडम के बेटा बनि के आइल बानें त अकारथ नाहीं जाई हमार भाव। मीता के आँखि में उजास लउकल। उनके माई के बिसवास अउर बढ़ि गइल। कहली-”आ एक बात अउर। तहरे बाबूजी के हिरदय मोम काहें हो गइल! साइत परेम बिना बोलले आपन काम करेला।“\nशीतल सुयश, राप्ती चौक, आरोग्य मंदिर, गोरखपुर, 273003\nPrevious Post: रोेजे सुख के साँझ निहारत, जागेला भिनसहरे गाँव\nNext Post: हटे देश बपौती तहरे


Footehari Litti Chokha is desi food of Purvanchal is Very Tasty Bhojpuri: सवाद के सरताज ह फुटेहरी, रउआ सभे खइले जरूर होखब!\nBhojpuri: सवाद के सरताज ह फुटेहरी, रउआ सभे खइले जरूर होखब!\nफुटेहरी यानी लिट्टी को हर कोई चांव से खाना पसंद करता है.\nभलहीं भिखारी ठाकुर 'मकइया रे, तोर गुन गूथबि माला' लिखिके मकई के महातम बतवले होखसु,बाकिर फुटेहरी के गुन त गूंग के गूर नियर होला, जवना के सबद में बयान भा बखान ना कइल जा सके. जे एक बेरि फुटेहरी खा ली, ऊ एकरा के कबो ना भुलाई आ बेरि-बेरि खाइल चाही.\nLast Updated: May 24, 2021, 2:17 PM IST\nभोजपुरिया अक्खड़ सुभाव आ रसदार मन-मिजाज के मोताबिक जदी कवनो मजेदार व्यंजन लउकेला, त ऊ हऽ फुटेहरी (वर्तमान में लिट्टी). उहे सवाद के सरताज फुटेहरी, जवन देश-विदेश में लिट्टी-चोखा के नांव से जानल जाले आ बड़ से बड़ परोजन आजु फुटेहरी के अभाव में फीका लागेला. 'बिन पानी सब सून' कहेवाला रहीम आजु जिन्दा रहिते, त जरूर एह बात के कबूल करिते कि पानी का संगें-संगें फुटेहरियो जिनिगी के जियतार आउर सवदगर बनावे खातिर जरूरी होला. एकरा सोझा मए पकवान फेल बा. भलहीं भिखारी ठाकुर 'मकइया रे, तोर गुन गूथबि माला' लिखिके मकई के महातम बतवले होखसु,बाकिर फुटेहरी के गुन त गूंग के गूर नियर होला, जवना के सबद में बयान भा बखान ना कइल जा सके. जे एक बेरि फुटेहरी खा ली, ऊ एकरा के कबो ना भुलाई आ बेरि-बेरि खाइल चाही.\nबलिया रेलवे स्टेशन के बहरी दक्खिन के टाउनहॉल रोड पर टहरत रहलीं. ओह रोड प मशहूर मिठाई के दोकान बाड़ी स, जवना में एक तरफ भारत भंडार बा,त दोसरा ओर कृष्ण मिष्ठान्न भंडार आउर क्षीरसागर. ओकरा बगल में एके लाइन से तीन-चार गो अइसन दोकान सजल-धजल लउकिहन स, जवनन का आगा होत फजीरे तगाड़ी में गोंइंठा के आगी के अहड़ा जोड़ा जाला आ ओकर धुआं चारू ओरि फइले-पसरे लागेला. त का ओह दोकानन में धुआं कऽके मच्छर भगावल जाला? जी ना,गोइंठा के आगी के अहड़ा जोड़िके उहवां फुटेहरी लगावेके तय्यारी कइल जाला. एगो अदिमी कड़ेरे हाथे आटा साने आ माड़ेला. फेरु छोटे-छोटे लोइया बनावेला. दोसर कामगार बूंट के खांटी सातू (सतुई) से फुटेहरी के मसाला बनावेला. सतुई में जेवाइन, मंगरइल,गोलमरीचि,लहसुन, पिआजु, अदरख, मरिचा, मरिचा के अचार वगैरह उचित मात्रा में मिलाके करू तेल डालिके मीसल जाला. हिसाब से नून मिलाईं आ फुटेहरी के मसालेदार सातू तय्यार! ओकरा के देखत कहीं कि मुंह में पानी आवे लागी,लार टपके लागी. एगो अदिमी के ऊ तनिकी भर मुट्ठी में पिंड़ी बनाके देता आ ऊ चीखिके बतावत बा कि नून-मसाला सभ किछु ठीक बा. कागजी नीबुओ गारि दिहल जात बा. अब लोइया के गड़हा (गुड़वा)बनाके ओमें मसालेदार सातू भरात बा आ लोइया के बन्न कऽ दिहल जात बा.\nओने अहड़ा के धुआं खतम हो गइला प धधकत आगी पर भराइल लोइया धरात जात बा, उलटात-पलटात बा आ आगी में फाटिके सोन्ह-सोन्ह फुटेहरी तय्यार हो जात बा. साफ कपड़ा में झारिके एक-एक कऽके फुटेहरी के घीव के कटोरा में डुबावल जात बा. ओने आगी प आलू-भंटा के पकाके सवदगर चोखा बना लिहल गइल बा. फुटेहरी आ चोखा पत्तल में परोसल जात बा. संगें-संगें खीरा,टमाटर, पिआजु के सलादो चलावल जाता. फेरु त का पूछे के!\nफुटेहरी खाएवाला लोगन के भीड़ ठकचल जात बा. एह फुटेहरी का आगा सभ मिठाई फीका परि जात बाड़ी स. मिठाई त जहवां एगो-दूगो खइनीं कि मन भरि गइल. बाकिर फुटेहरी-चोखा त गहंकी लोग ओड़ा-ओड़ा के ले रहल बा आ रस ले-लेके सिसकारी भरत दनादन खा रहल बा. पेट भरि जाता,तबो मन नइखे भरत. खाएवाला सही माने में तिरपित हो जात बाड़न.\nफुटेटरी के सर्वव्यापी सुभाव जग-जाहिर बा. एकरा के घर के अंगना में लगाईं भा दुआर पर (ई बनावल भा पकावल ना जाला,लगावल जाला),मेहरारू लोग लगावे भा मरद-मानुस, कवनो फरक ना परे. माल-मवेशी के मेला में गोरू बेचे-कीने वाला लोग सांझि का बेरा फुटेहरी लगाके खाला आ दिन में सातू सानिके मन-मिजाज बनवले रहेला. ददरी मेला में सांझि के बेरा बैलहट्टा में जाईं, त चारू ओरि धुएं-धुआं लउकी आ फुटेहरी के सोन्ह गमक वातावरन में पंवरत महसूस कइल जाला.\nएकरा शोहरत के अंदाज एही से लगावल जा सकेला कि जब एगो भोजपुरिया सांसद रेलमंत्री भइल रहलन, त लिट्टी-चोखा के बहार आ गइल रहे आ हरेक रेलवे स्टेशन पर फुटेहरी के सवाद के खूब सराहना मिलल रहे. आजुओ सभ स्टेशन पर फुटेहरी मए व्यंजन के मात देत लउकी. शादी-बियाह समेत तमाम पारटी में अगर भोज के पहिले समहुत करे खातिर फुटेहरी-चोखा ना मिले, त सभ मजा किरकिरा हो जाला. तबे नू भोजपुरिया नायिका अपना परेमी से गोहरावत बाड़ी-\nबगल में बइठाइके फुटेहरी खिअइहऽ हो करेजऊ!\nफुटेटरी ना खाली अपना सवाद से जनता-जनार्दन के मन मोहेले, बलुक उत्तम सेहतो खातिर एकर इस्तेमाल कइल जाला. ई गैस के बेमारी से निजात दिअवावेले,पेट साफ राखेले आ मन-मिजाज के तरो-ताजा बनवले राखे में अहम भूमिका निबाहेले.\nजातरा में जलखावा खातिर मुफीद होले, त लंचो-डिनर में एकरा इस्तेमाल से तन-मन तिरपित हो जाला.\nनगर-महानगर में कोइला के आंच पर जवन लिट्टी लगावल जाला, ओमें ऊ सवाद कहां, जवन गोइंठा के आगी प लगावल फुटेहरी में मिलेला! एकरा में भोजपुरिया संस्कृति के गमक साफ-साफ महसूसल जाला. ई सामूहिकता के पर्याय होले, जवना के बहाना से पिकनिक मनावत लोग एक-दोसरा से जुड़ेला आ खानपान का जरिए सुख-दुख के सहभागी बनेला. फुटेहरी संस्कृति अइसन समिलात संस्कृति हऽ,जवन पक्का खानपान से सभके जोड़े आ हरदम जोड़ले राखे में बिसवास करेले.\nत भाई-बहिनी,आईं!फुटेटरी संस्कृति अपनाईं.सरफुटौवल ना कऽके फुटेहरी खाईं-खिआईं, एक-दोसरा के तहेदिल से अपनाईं आ सामाजिक समरसता बढ़ावत जाईं. सांचो,फुटेहरी रे,तोर गुन गूथबि माला! (लेखक भगवती प्रसाद द्विवेदी वरिष्ठ साहित्यकार हैं. यह उनके निजी विचार हैं.)


'मंगलफेरा' के मिलल दादासाहेब फालके अवार्ड – Anjoria\n'मंगलफेरा' के मिलल दादासाहेब फालके अवार्ड\nभोजपुरी समेत गुजराती आ नेपाली भाषा में बनल फिलिम ‘मंगलफेरा’ के दादा साहब फाल्के अवार्ड समारोह में बेस्ट फिल्म के आवार्ड से नवाजल गइल. साथही फिलिम में खास किरदार करे वाला अभिनेता दशरथ राठौड़ के बेहतरीन परफौर्मेन्स का चलते बेस्ट एक्टर आ निर्देशक श्रीधर शेट्टी के बेस्ट प्रोमिसिंग डाइरेक्टर के ख़िताब दिहल गइल.\nई सिनेमा भोजपुरी के पहिलका सुपरनेचुरल फिलिम ह जवन गँवई इलाका में चलन में रहत किंवन्दंतियन के रोचक तरीका से परदा पर परोसी. निर्माता – अभिनेता दशरथ राठौड़ के मुताबिक फिलिम के स्वाद जानबूझ के अइसन राखल बा कि हर भाषा के लोग एह फिलिम से खुद के जोड़ सके. “मंगल फेरा” रीजनल कलेवर के पहिलका फिलिम हियऽ जवना में पैंतालीस मिनट के ग्राफिकल एनीमेशन डालल गइल बा. तकनीकी रूप से मजगर एह फिलिम से रीजनल फ़िलिमन में एगो नया परंपरा जनमी. एह फिलिम से पहिला बेर .ग़ज़ल सम्राट पंकज उधास भोजपुरिया जमात से रूबरू होखीहें.


टटका खबर : बियफे,6अगस्त 2015 (छपरा-बलिया) – टटका खबर\nटटका खबर : बियफे,6अगस्त 2015 (छपरा-बलिया)\nभोजपुरी के संविधान के 8वीं अनुसूची में शामिल करावे के मांग ले के आजु दिल्ली में भोजपुरी के अनेके संगठन एक दिन के धरना देत बाड़ें. एह लोग के कहना बा कि मोदी सरकार भोजपुरी के मान्यता देबे में कोताही करत बिया आ आपने दीहल चुनावी वादा भुला गइल बिया.\nबलिया जिला के बिल्थरारोड में एगो कालेजिया विद्यार्थी के कुछ बदमाश छूरा घोंप घोंप के मार दिहलें. झगडा कोचिंग में बइठे के सीट ले के भइल रहुवे जवना का बाद साँझ के कुछ बदमाश नीरज के जबरदस्ती मोटरसाइकिल पर उठा ले गइलें सँ आ ओकरा के मारपीट का बाद छूरा घोंप के मुआ दिहलन स. मामिला अब दू गो समुदाय के बन गइल रहे आ जाति मजहब देख के कानून व्यस्था बनावे के दोस लगावत लोग जगहे जगह बवाल क दीहल. पुलिस लाठी चलवलसि, रबर के गोली चलवलसि आ आंसू गैस के गोला फोडलस तब जा के हालात ओकरा काबू में आ पावल. बाकिर अगर अपराधियन के पकड़े में कोताही होखी त लोग के नाराजगी फेरी उपट सकेला. हत्या मंगल के साँझ भइल रहे आ बुध का दिन भर लोग आ पुलिस का बीच ताकत आजमाइश चलत रहल. एसपी राजू बाबू सिंह के कहना बा कि सांप्रदायिक हिंसा भड़कावे के कोशिश पुलिस नाकाम कर दिहलसि. देखल जाव कि अब हत्यारन के पकड़े आ सजा दिआवे में पुलिस का करत बिया.\nबिहार विधानसभा में बुध का दिने जोरदार हंगामा के बीचे तीन गो विधेयक पास करा ले गइल सरकार. अब मुखिया, प्रधान आ उप प्रधानन का खिलाफ अविश्वास प्रस्ताव पहिलका दू बरीस बितला का बाद बस एके बेर ले आवल जा सकी.\nसारण जिला क नगरा इलाका के गौरा बाजार का लगे रात में सड़क किनारे अपना दरवाजा पर सूतल लोग के कचार दिहलसि एगो ट्क. हादसा तब भइल जब सड़क किनारे खड़ा ट्रक के पीछे से आवत एगो ट्रक धक्का मार दिहलसि आ खड़़ा ट्रक तब ओहिजा सूतल लोग पर चढ़ गइल. एह हादसा में दस बरीस के एगो लड़िका के मौत ठाँवे पर हो गइल. बाद में नाराज लोग करीब सात घंटा ले सड़क जाम कर के राखल जवना के केहू तरह पुलिस हटवलसि. दुनू ट्रक के जब्त कर लीहल गइल बा.\nपूर्वोत्तर रेलवे के वाराणसी मंडल के गोरखपुर से छपरा होत बरौनी ले इलेक्ट्रिक ट्रेन चलावल शुरु होखे वाला बा. एह रुट पर पहिलका इलेक्ट्रिक ट्रेन बनी मौर्य एक्सप्रेस. बरौनी से आगे ई ट्रेन पहिलहीं से बिजली पर चलेले. एहीसे एकरे के चुनल गइल गोरखपुर से बरौनी का बीच चलेवाला पहिलका इलेक्ट्रिक ट्रेन बनावे ला.\nप्रधानमंत्री नरेन्द्र मोदी के सभा खातिर गया में बनावल जात मंच ले के भाजपा आ प्रशासन में विवाद हो गइल बा. सभा संयोजक आ केन्द्रीय मंत्री गिरिराज सिंह के कहना बा कि सभा खातिर मिलल गांधी मैदान स्टेडियम ‘मौत के कुंआ’ जस बा. देखल जाव कि जिला प्रशासन एह पर का बदलाव ले आवत बा सभा के इंतजाम करे ला. आखिरी समय मे बहुते कुछ बदले वाला नइखे इहो सभे जानत बा.\nसुगौली के विधायक रहल चंद्रशेखर द्विवेदी के निधन बुध का दिने अमेरिका के शिकागो शहर में हो जाए के खबर मिलल बा. 80 बरीस के द्विवेदी अपना पीछे भरल पूरल परिवार छोड़ गइल बाड़़न. मोतिहारी के चितहा गांव में जनमल द्विवेदी एमआइटी मुजफ्फरपुर से सिविल इंजीनियरिंग के पढ़ाई कइलन आ बाद में गंडक प्रोजेक्ट छपरा, मुजफ्फरपुर आ भैसालोटन में काम कइलन. बाद में नागालैंड में तैनात भइलन आ साल 1970 में इस्तीफा दे के अमेरिका चल गइलन. साल 1995 के चुनाव में सुगौली से निर्दलीय जीतल रहलें.\nमध्य प्रदेश में हरदा का नियरा मंगल रात भइल हादसा में मरे वालन के गिनिती 37 हो गइल बा आ अनेसा जतावल जात बा कि अनेके लोग के लाश बह के चल गइल होखी. काहे कि चार पाँच गो कोच पानी में डूबल रहे आ हर कोच में करीब सत्तर से सौ लोग रहेला. त बाकी लोग कहाँ गइल, सवाल उठल लाजिमी बा.\nगोवा के पिछला कांग्रेस सरकार में लोकनिर्माण विभाग मंत्री रहल चर्चिल अलेमाओ के लुइस बर्जर घूस मामिला में गिरफ्तार कइल गइल बा. बाकिर चर्चिल के कहना बा कि ऊ बेकसूर बाड़न..\nमलेशिया सरकार मान लिहले बिया कि रियूनियन द्वीप पर मिलल हवाई जहाज के मलवा साल 2014 में लापता हो गइल MH370 विमाने के हवे. एह विमान पर 239 लोग सवार रहुवे आ केहू के लाशो ना मिलल रहे.\nबाप आखिर बापे होखेला. यूपी सरकार के मुख्यमंत्री अखिलेश यादव के उनकर पिता आ सपा मुखिया मुलायम सिंह यावद मंचे पर फटकार लगावत कहलन कि उनुका सरकार के मंत्रियन का बारे में बहुते खराब रपट मिलऽता आ समय रहते ई लोग ना सुधरल त एह लोग के हारल तय बा अगिला चुनाव में. कहलन कि समय रहते चेत जाव लोग आ अपना के सुधार लेव लोग.\nगोताखोरी में दुनिया के चैंपियन नतालिया मोलकानोवा के पता तीन दिनों के बादो ले नइखे लागल. तीन दिन पहिले ऊ स्पेनिश द्वीप ईबिज़ा का लगे भूमध्यसागर में गोताखोरी खातिर उतरल रही आ ओकरा बादे से उनकर पता नइखे. अनेसा जतावल जात बा कि ऊ डूब गइल होखीहें.\nकेन्‍द्र सरकार मनरेगा में काम करेवालन के भुगतान अब सीधे ओह लोग के खाता में भेजे के मंजूरी दे दिहलसि. एहसे मनरेगा में होखत लूट पर काबू पावे में सहुलियत होखी आ मजदूरन के उनकर वाजिब मजदूरी मिलल करी.\nइलाहाबाद उच्‍च न्‍यायालय उत्‍तर प्रदेश में पुलिस सब इंसपेक्‍टर पद पर बहाली खातिर चुनल 4010 लोग के बहाली पत्र देबे पर रोक लगा दिहलसि काहे कि ओकरा ई शिकायत सही लागल बा कि एह बहाली प्रक्रिया में बहुते गोलमाल भइल बा.\nभारतीय खाद्य संरक्षा मानक प्राधिकरण के कहना बा कि ओकरा तरफ से मैगी नूडल्स के कवनो तरह के क्लीन चिट नइखे दीहल गइल.


जुबली स्टार निरहुआ के जादू – Anjoria\nजुबली स्टार निरहुआ के जादू\nभोजपुरी फिलिमन के जुबिली स्टार दिनेशलाल यादव निरहुआ के जादू हरमेसा बॉक्स ऑफिस पर चढ़के बोलेला. आ ई जादू दिन-ब-दिन बढ़ले जात बा. एह साल निरहुआ के अबले “आखिरी रास्ता” आ “दिलजले” सुपरहिट रहली सँ ओहिजे उनुकर होम प्रोडक्शन फिल्म “औलाद” यू. पी. में पचासवां दिन मनवला का बाद अबही बिहार के दू दर्जन से अधिका सिनेमाघरन में सफलता से छठवाँ हफ्ता में चलत बिया. “औलाद” के रूप में एगो संपूर्ण पारिवारिक मनोरंजक फिल्म दर्शकन के तोहफा बन के मिलल बा. “औलाद” के प्रदर्शन बिहार में रमजान में भइल रहे. अब एकरा के निरहुआ के जादूए कहीं कि रमजान के होतो इ बॉडीगार्ड जइसब बड़हन फिल्म के सोझो ई सफल रहले आ साल के बड़हन हिट फिल्म साबित भइल.\nपाँच साल से लगातार भोजपुरी के नं. 1 नायक निरहुआ के नया फिलिम “निरहुआ मेल” जल्दिये रिलीज होई.\nमहमूद के पैरन में पाँख लागल…\nShootings underway for ‘Chalbaz Chulbul Pandey’\nOne thought on “जुबली स्टार निरहुआ के जादू”\nसितम्बर 12, 2011 को 12:13 पूर्वाह्न पर


नीक-जबून-13 – Anjoria\nबाबूजी के याद कइल अंधविश्वास हटे ?\nओइसे त हर साल पितृपक्ष पर अपना तथाकथित विद्वान मित्र लोगन के टिप्पणी कहीं ना कहीं पढ़त रहींले बाकिर एह साल त मन एकदमे भन्ना गइल. लोग नवका पीढ़ी के का सिखा रहल बाड़े ? बाबूजी के याद कइल अंधविश्वास हटे ? आजु- काल्हु माई-बाप का प्रति लोगन के जुड़ाव कम हो रहल बा, वृद्धाश्रम जइसन संस्था के संख्या देश में बढ़ल जात बा, त ओकर जिम्मेवार के बा ? ईहे तथाकथित पढ़ल-लिखल लोग, जे अपना हर परंपरा आ शास्त्रोक्त बिधि-बिधानन के जब तक धज्जी ना उड़ा लेला, तब तक उनुका पेट के पानी ना पचे. हिंदू धर्म के ऊ हर परंपरा जवन अभी तक ‘रूढ़ि’ नइखे भइल, हमनी के पारिवारिक, सामाजिक आ वैश्विक संबंधन के सुरक्षा प्रहरी के काम करेले. साल में एक बेर अपना माई-बाबू का सङही दिवंगत घर-परिवार के बूढ़-पुरनिया, मामा घर आ ससुराल पक्ष का लोगन के याद कइल अंधविश्वास हटे ? मति जाईं किताबि का भीतर, अपनहीं सोचीं कि पारिवारिक आ सामाजिक समरसता के एह वैज्ञानिक चेतना के कवनो जोड़ बाटे ? कुछे हप्ता पहिले अपना छोट जाना के बुखार का चलते राति भर हमरा पसेना में थक-बक होके जगरम करेके परल आ अगिला दिन छुट्टी लेबेके परल. ईहे होला बाप, जवन अपना बाल-बच्चा के सुरक्षा खातिर पहाड़ बनिके खड़ा हो जाला. ओकरा बितला का बाद जो घर-परिवार में बाँचल केहूँ ‘आपन’ ओकराके याद करता त ई अंधविश्वास हो जाई ? त ‘विश्वास’ माने का होला ? छितराइल, वितृष्णा, नफरत, वैयक्तिकता के दंभ ? आरे भाई, अइसहीं एक पीढ़ी से दोसरा पीढ़ी तक सामाजिक एकजुटता आ समरसता के माला बनेले.\nहिंदी हमनी के राष्ट्रभाषा हटे\nएह साल जुलाइये-अगस्त से सोशल साइट पर हलचल मचि गइल. लोगन में सभसे पहिले बतावे के होड़ लागि गइल कि हिंदी राष्ट्रभाषा ना ह, राजभाषा ह. कुछ लोगन के त ईहो पता ना रहे कि राजभाषा का होले, एहसे राज्यभाषा शब्द के भी इस्तमाल शुरू हो गइल. ओइसहूँ हिंदी के सोरि काटे खातिर लोगन के कमी नइखे, फालतू के ज्ञान-प्रदर्शन से अउर नुकसान कइल जरूरी बा का ? अब इहाँ सभ के के बताओ कि हर बात के नोटिफिकेशन आ प्रमाण-पत्र जरूरी ना होला. जवन जन्म-प्रमाण-पत्र आजु हर जगह खोजल जा रहल बा आ मिल रहल बा, ऊ पचास साल पहिले रहे का ? हिंदी के ‘राष्ट्रभाषा’ आजादी के लड़ाइये के दौरान मानि लिहल गइल रहे. अब ओकर साटिकफिटिक आजुके गृह मंत्रीजी कहाँ से दीहें. आ जो अइसने रहे कि हिंदी के ‘राष्ट्रभाषा’ कहल अवैध भा अज्ञानतामूलक बा त स्वतंत्रता से पहिलहीं भा शुरुआते से हिंदी के प्रचार-प्रसार खातिर संघर्ष करत संस्थन के नाँव आजुओ काहें नइखे बदल देत सरकार ? महात्मा गांधी4जुलाई, 1936 के अपना निवास आश्रम सेवाग्राम में ‘राष्ट्रभाषा प्रचार समिति, वर्धा’ के स्थापना कइले, जवन आजुओ राष्ट्रभाषा का प्रचार-प्रसार में महत्त्वपूर्ण स्थान राखेले. 1948 में बिहार विधान सभा में राष्ट्रभाषा हिंदी के चउमुख विकास खातिर ‘बिहार राष्ट्रभाषा परिषद्’ के स्थापना के एगो संकल्प पारित भइल. एकर स्थापना 1950 में भइल आ 11 मार्च 1951 के तत्कालीन राज्यपाल महामहिम माधव श्रीहरि अणे का गौरवपूर्ण अध्यक्षता में एकर विधिवत उद्घाटन भइल. बिहार सरकार का शत-प्रतिशत अनुदान से ई संस्था चलेले. अइसन अनेक उदाहरन गिना सकींले हम. त का मानल जाउ कि राज्य सरकार आ केंद्र सरकार के ई कुल्हि मालुम नइखे. हमनी का टाइम में इंटर-बी.ए. में ‘राष्ट्रभाषा हिंदी’ नाँव से एगो अनिवार्य पत्र रहत रहे (पता ना, अब बाटे कि ना), बाकिर हमरा जानकारी में अभी तक ई नइखे आइल कि एकरा खातिर बिहार सरकार आपन गलती मनले होखे आ कान पकड़ि के माफी मङले होखे. हँ, हमरा जानकारी में ई जरूर आइल बा कि हमरा देश में राष्ट्रभाषा का रूप में हिंदी के जरूरत सबसे पहले अहिंदिएभाषी लोग महसूस कइले रहन. हिन्दीभाषी लोग त ओह लोगन का हँ में हँ मेरवले रहन, ऊहो एह खातिर कि केहूँ ऊहन लोग के ‘बेमतलब के आदिमी’ मत मानि लेउ.\nहिन्दी के संस्कृत, पाली, अरबी, फारसी भा अंगरेजी नियन कबो राज्याश्रय नइखे मिलल, ई अपना सुभाव से आगे बढ़ल बिया. जब देश के एके धागा में पिरोवे के जरूरत परल त ओकरा विद्रोह के हिंदिए सुर दिहलसि. एही से राजा राममोहन राय के पहिल समाचार-पत्र के भाषा हिंदिए बनलि. अफ्रीका से लौटला पर गांधी जी आपन पहिल भाषण हिंदिए में देले रहन. जब कुछ लोग एकर बिरोध कइले त ऊ कहलन कि हम हिंदी में ना, भारत का भाषा में बोलतानी. सुभाषचंद्र बोस के गगनभेदी ललकार हिंदिए में गूँजल रहे. एही तरह के हिंदी के सेवा के याद कइके स्वतंत्र भारत का संविधान में हिंदी के राजभाषा के सम्मान दीहल गइल. त का अब देश के एकर जरूरत साँचो नइखे रहि गइल ? भारतीय संविधान में पनरह साल में हिंदी के पूर्ण राजभाषा के दरजा देबे के संकल्प लिहल गइल रहे, जवन चौगुना टाइम बितला का बादो पूरा ना भइल आ नु संभव लागता. अइसना में तकनीकी बातन के हवाला देके देश के आस्था पर आपन खीसि काहें निकालतारे लोग ? साँच त ई बा कि जब भी देश कबो एकता भा संवाद के संकट का दौर से गुजरी त संपर्क भाषा का रूप में राष्ट्रभाषा हिंदिए माथा पर आश्वासन के हाथ फेरी आ हमनीके आत्मबल मजबूत करी, अंगरेजी त लोरो पोंछे ना आई. हिंदी हमनी के राष्ट्रभाषा हटे. गांधीजी आ उनुका पीढ़ी के महापुरुष लोगन का मन में जो एह तरह के संदेह पहिले आइल रहित त निश्चित रूप से पहिले राष्ट्र के नामकरण ना कइले रहित लोग, ‘राष्ट्रभाषा’ के करित, काहेंसे कि एकरा सहजोग का बेगर आजादी के कल्पना संभव ना रहे. कुछ दिन से हमरा मन में एगो चिंता समाइल बा कि भावना का साथे खेले जाएवाला एह तरह के खेल का पाछा कवनो विघटनकारी ताकत के खड़यंत्र त काम नइखे कर रहल. सावधानी जरूरी बा.\nPrevious Post: भोजपुरी जिंदाबाद रहल, भोजपुरी जिंदाबाद रही\nNext Post: नीक-जबून-14


भोजपुरी पट्टी से शुक4सितम्बर 2020 के खबर भोजपुरी में – टटका खबर\nउत्तर प्रदेश चुनाव बिहार भोजपुरी पट्टी राजनीति\nSep 5, 2020 कुशीनगर, कौशाम्बी, चंपारण, जदयू, जफर इस्लाम, जीतन राम माँझी, नीतीश कुमार, नौतन, बक्सर, बिहार विधान सभा, बेतिया, भाजपा, भोजपुर, मिर्जापुर, राज्यसभा, लोजपा, हिआपा\nबिहार विधान सभा चुनाव ला चुनाव अभियान के शुरुआत जदयू के राष्ट्रीय अध्यक्ष आ बिहार के मुख्यमंत्री नीतीश कुमार सोमार का दिने ऑनलाइल रैली क के करीहें. एकर जानकारी देत जदयू के आधिकारिक बोलतुआ रंजन प्रसाद यादव देत बजवलें कि जगहे जगह एकर प्रसारण कइल जाई जहाँ बिटोराइल लोग उनुकर भाषण सुनीहें. प्रदेश महासचिव शम्भूनाथ सिन्हा के के दावा बा कि अगिला चुनाव एकतरफा होखे जा रहल बा.\nयूपी से राज्यसभा खातिर भइल चुनाव में भाजपा के सौय्यद जफर इस्लाम के विजयी घोषिय कर दीहल गइल काहे कि उनुका अलावे दोसर केहू उमीदवारे ना रहुवे.\nदलित वोट खातिर होखत धक्कामुक्की का चलते राजग में लोजपा आ हिआपा का बीचे विवाद के शुरुआत हो गइल बा. हिआपा के राजग में अइला से अनसाइल लोजपा जदयू का खिलाफ कुछ सीटन पर आपन उमीदवार देबे के संकेत दिहलसि. एह से नाराज जीतन राम माँझी लोजपा के हुड़की दिहले बाड़न कि अगर लोजपा अइसन करी त उहो लोजपा का खिलाफ आपन उमीदवार खड़ा कर दीहें.\nकुशीनगर के रामकोला इलाका के रगड़गंज का लगे छोटकी गंडक में नहाए गइल राजपुर खास के एगो नवही डूब गइल.\nकुशीनगर के बरवा पट्टी थाना के लॉकअप से बियफे का दिने हथकड़ी समेत भागल दू गो चोरन के पुलिस शुक का भोरे दुनू के फेरु पकड़ि लिहलसि.\nकौशाम्बी के पूरामुफ्ता इलाका में एगो लइकी से बलात्कार आ ओकरा बाद ओकर हत्या कर देबे के मामिा सामने आइल बा.\nपश्चिम चंपारण जिला के कंगली थाना हाजत से दू गो नेपाली तस्कर फरार हो गइलें. एहनी के बारह गो मोबाइल का साथे पुलिस गिरफ्तार क के हाजत में रखले रहुवे.\nमिर्जापुर के लालगंज इलाका के धनावल गाँव के एगो आदमी मोटरसाइकिल से मिर्जापुर जात रहुवे जब ट्रक से लागल धक्का से बरकछा बाजार का नियरा ओकर मौत हो गइल. ट्रक चालक गाड़ी ले के परा गइल बा.\nभोजपुर जिला में कईएक डकैती आ हत्या का मामिला में आरोपी अपराधी सभा टादव के बक्सर जिला के क़ष्णब्रह्म इलाका के अरियाँव गाँव से बियफे देर राति गिरफ्तार कर लीहल गइल.\nपश्चिम चंपारण के नौतन इलाका के डबरिया गाँव के एगो नवही बिजली करंट से झउँस गइल रहुवे. घर के लोग ओकरा के ले के बेतिया अस्पताल चहुँपल. बाकिर ओहिजा डॉक्टर ना मिला से नाराज लोग अस्पताल में जम के बवाल काटल.


Helen Birthday Know interesting facts About her in Bhojpuri - Helen Birthday: डांसिंग दीवा के नाम से फेमस हेलेन अइली रंगून से भारत, मचवली फिल्मन में धूम – News18 हिंदी\nHappy Birthday Helen: हेलेन फिल्म इंडस्ट्री में 1951 से लेके 2021 माने एह साल ले काम कर रहल बाड़ी. उ लगभग 700 से ज्यादा फिल्म में काम कइले बाड़ी. कहे के माने 70 साल हो गइल हेलेन के फिल्मन में काम करत. 21 अक्टूबर के जनमल हेलेन भोजपुरी के पहिला फिल्म ‘गंगा मइया तोहे पियरी चढ़इबो’ के गीत ‘हम त खेलत रहली अम्मा जी के गोदिया’ में भी नृत्य कइली.\nLast Updated : October 21, 2021, 16:21 IST\n‘महबूबा – महबूबा, गुलशन में गुल खिलते हैं, जब सेहरा में मिलते हैं, मैं और तू…’ या ‘मोनिका, ओ माई डार्लिंग’ – एह गीतन के यादगार के बनावल? गीतकार, संगीतकार आ गायक के मेहनत त रहबे कइल बाकिर एकर सबसे बड़ श्रेय जाला एह गीत पर आपन बलखात कमर अउरी मोहक अदा से समा बान्हे वाली हेलेन के. हेलेन के डांस आ भाव भंगिमा के अइसन जादू रहे कि उ 50 से लेके 80 के दशक ले लगातार आपन फनकारी देखवली आ दर्शक उनके खूब पसंद कइलें.\nएह साल हेलेन 83 बरिस के हो गईलीं. उनके जन्म रंगून (तब ब्रिटिश बर्मा) में 21 अक्टूबर 1938 के भइल. उनके पूरा नाम हेलेन एन रिचर्डसन ह. उनके पिता एंग्लो इंडियन रहलें आ माई बर्मा से. हेलेन के पिता के नाम जॉर्ज डेसमिर अउरी माई के नाम मारलेन रहे. हेलेन के जन्म के अगिले साल पूरा विश्व में आतंक के साया पसर गइल, विश्व युद्ध द्वितीय चालू हो गइल. 1939 से 1945 तक चलल एह युद्ध में हेलेन अपना पिता जी के खो देहली. हेलेन के परिवार में उनके माई, एगो भाई रोजर अउरी एगो बहिन जेनिफर बचल लोग. बर्मा पर तब जापान के कब्जा होखे वाला रहे. ई लोग उहाँ से आपन जान बचा के भागे के सोचल लोग अउरी भाग के भारत बॉर्डर में घूस आइल लोग. उ लोग 1943 में असम के डिब्रूगढ़ में चल आइल लोग आ इहाँ शरण लिहल लोग.\nबैकग्राउंड डान्सर बन के शुरुआत करे वाली हेलेन सबके आँखन के चमकत तारा बन गइली बाकिर ई सफर आसान ना रहे. हेलेन एक बार साक्षात्कार में अपना परिवार के संघर्ष कथा बतवले रहली, हालांकि उ कपिल शर्मा शो में भी एकर कुछ जिक्र कइले रहली. उ, उनके परिवार आ कुछ लोगन के समूह जंगल – पहाड़ अउरी खतरनाक चढ़ाई में चढ़त आ आपन जान बचत बचावत भारत में आइल. रास्ता में सैकड़ों गाँव मिलल, उहाँ के लोग एह समूह के मदद कइल, खाए पिए के दिहल काहें कि एह लोग के लगे कुछ ना बाँचल रहे. फेर ब्रिटिश सिपाही जब रास्ता में भेंटा सन त उहो बड़ा मदद कइलें कुल, एक जगह से दुसरा जगह जाये में. तब हेलेन नान्ह रहली, लगभग5साल के. हेलेन आगे बतवली कि उनके समूह के कुछ लोग बेमार पड़ गइल, कुछ लोग मर गइल आ पीछे छूट गइल, धीरे – धीरे संख्या आधा हो गइल. जब ई लोग डिब्रूगढ़ आइल त इहाँ अस्पताल में दू महिना ले भर्ती रहल. उनके माई के बीच में मिसकैरेज भी हो गइल. हेलेन के भाई रोजर के चेचक हो गइल. जब उनके परिवार उहाँ से कलकत्ता आइल त उनके भाई के भी मृत्यु हो गइल.\nहेलेन के माई इहाँ नर्स के नौकरी कर लेहली आ परिवार के पाले पोसे लगली. हेलेन के परिवार बंबई में रहे अउरी हेलेन नृत्य में प्रशिक्षण लेबे लगली. उनके एगो सहेली अउरी हिन्दी फिल्मन में अभिनेत्री कूकू उनके ग्रुप डांस में काम दिअवली. फिल्म आवारा में आ अलिफ़ लैला में उ बैकग्राउंड डान्सर बनली. ई बात ह 1951 से 54 के बीच के. फेर उनके बड़ काम मिले में टाइम लागल. उनके फिल्म हावड़ा ब्रिज में गीत ‘मेरा नाम चिन, चिन, चू’ में मुख्य डान्सर बने के मौका मिलल. ई फिल्म सुपरहिट भइल अउरी ई गाना सदाबहार बन गइल आजुओ एकरा के लोग सुनेला आ गुनगुनाला. हेलेन के लगे काम के बड़ बड़ ऑफर आवे लागल. एह गीत के गावे वाली गीता दत्त फेर हेलेन खातिर कई गो गाना गवली. फेर बाद में जब आशा भोसले आपन करियर स्थापित करे खातिर संघर्ष करत रहली त उ हेलेन खातिर ही गाना गा के खूब सफल भइली, पिया तू अब तो आजा, उनके हेलेन खातिर गावल एगो सुपरहिट गीत ह.\nहेलेन के शम्मी कपूर के फिल्मन में बहुते काम आ नाम मिलल. उ उनका फिल्मन में आइटम डान्सर भा वैम्प के भी रोल कइली अउरी कुछ संवेदनशील किरदार भी. फिल्म चाइना टाउन, छोटे सरकार, सच्चाई, जंगली, तीसरी मंजिल जइसन हिट फिल्मन में हेलेन के काम के भी सराहल गइल। शम्मी कपूर के साथे उनके कुछ सुपरहिट डांस नंबर भी आइल जइसे ‘ओ हसीना जुल्फोंवाली, सुकु सुकु, यम्मा यम्मा है खूबसूरत समा आदि.\nहेलेन फिल्म इंडस्ट्री में अइला के कुछ साल बाद ही 1957 में फिल्म निर्देशक प्रेम नारायण अरोड़ा से बियाह कर लेहली जे उनसे 27 साल बड़ रहलें. ई शादी 14 साल चलल अउरी फेर तलाक हो गइल. हेलेन एक बार कहले रहली कि फिल्म इंडस्ट्री में लोग अक्सर उनके फायदा उठावे के सोचल भा काम के बदले शोषण करे के कोशिश कइलस. प्रसिद्ध फिल्म लेखक सलीम खान ही अइसन रहलें जे उनके मदद भी कइलें आ बिना कवनो चाहत के. एही के चलते सलीम खान पर उनके दिल आ गइल आ दुनू जाना कई साल तक एक दुसरा से संपर्क में रहल लोग. फेर बाद में शादी कर लिहल लोग. सलीम के पहिले से बियाह रहे अउरी उनके पत्नी आ तीन गो बेटा भी रहलें. सलमान खान तब 15 साल के रहलें. खुद सलीम तब 45 अउरी हेलेन 42 के रहली. बहुत मुश्किल भइल हेलेन के ओ परिवार में आपन जगह बनावे में. बाकिर आजुओ लोग ओ परिवार के जोड़े राखे में हेलेन के ही सबसे ढेर श्रेय देला. काहें कि हेलेन के विनम्र अउरी स्नेह वाला स्वभाव पूरा परिवार के दिल में जगह बना लेहलस.\nTags: Bhojpuri News, Bollywood actress


टटका खबर, अतवार, 8 अप्रेल 2012 | Anjoria's Weblog\nइंजीनियरिंग प्रवेश परीक्षा आजु देश भर में करावल जात बा. एह प्रवेश परीक्षा के रिजल्ट अठारह मई के घोषित कइल जाई.\nसिक्किम में जल्दिये मेडिकल कॉलेज अस्पताल खोलल जाई जवना से सिक्किम में डाक्टरन के कमी दूर हो जाई. हालांकि सिक्किम में एगो मेडिकल कॉलेज पहिले से बा\nशाही इमाम बुखारी अपना दामाद के मिलल विधानपरिषद के टिकट सपा के वापिस कर दिहलन. उनुकर कहना बा कि सात गो में नाहियो त तीन गो टिकट चाहीं मुसलमानन खातिर. इमाम बुखारी आपन भँड़ास आजम खान पर निकालत कहले बाड़न कि आजम मुसलमान कौम के दुश्मन ह आ एह शख्स का चलते मुसलमानन के नुकसान होखत बा. कहल जात बा कि इमाम चाहत रहलन कि उनुका भाईयो के टिकट दिहल जाव.\nउत्तर प्रदेश के नगर विकास मंत्री आजम खान सवाल उठवले बाड़न कि इमाम बुखारी के हैसियत का बा मुसलमानन का बीच. अपना दामाद तक के त जीता ना पवलन आ उनुकर जमानत जब्त हो गइल. आजम खान बुखारी के सलाह दिहले बाड़न कि इमाम बुखारी दिल्ली जामा मस्जिद इलाका के सेवा करसु आ दिल्ली नगर निगम में आपन अधिका से अधिका पार्षद जितावसु.\nलखनऊ हवाई अड्डा पर शनिचर का दिने दुबई से आइल एगो तस्कर के गिरफ्तार कर लिहल गइल. ओकरा देह पर जगहे जगह बान्हल कपड़ा में लुकावल डेढ़ करोड़ के सोना आ जेवरात बरामद भइल बा. मोहम्मद अफ रहीम नाम के ई तस्कर बैंगलुरु के रहेवाला ह बाकिर पासपोर्ट हैदराबाद से बनववले बा.\nउत्तर प्रदेश में तबादल के मौजूदा दौर में शनिचर का दिने एक सौ से अधिका पीसीएस अधिकारियन के तबादल कर दिहल गइल.\nप्रदेश भाजपा आपन सगरी जिला, महानगर, आ मंडल कमेटी भंग कर दिहलसि. भाजपा केन्द्रीय नेतृत्व भँउचक रहे कि प्रदेश में मिलल हार का बाद प्रदेश अध्यक्ष त अपना इस्तीफा के पेशकश कर दिहले बाकिर दोसर कवनो नेता हार के जिम्मेदारी ना सकरलसि आ अपना पद से चिपकल बइठल बा लोग.\nदू साल से सोमालिया का समुद्री डाकूअन का कब्जा में घेराइल बलिया के संतोष यादव के रिहाई करावे खातिर संतोष के पत्नी काल्हु बलिया जिलाधिकारी से गोहार लगवली. रीना यादव प्रधानमंत्री, मुख्यमंत्री, सांसद नीरज शेखर समेत महिला आयोगो से गोहार लगवले बाड़ी कि उनुका पति के जल्दी से रिहा करावल जाव.\nशनिचर का दिने राज्य के शिक्षा मित्र आ बीटीसी अभ्यर्थियन के इम्तिहान में जम के नकल चले के खबर बा. इहे लोग बाद में चल के मास्टरी करी आ विद्यार्थियन के नकल करे के कला सिखाई.\nकाशी हिन्दू विश्वविद्यालय के संस्थापक महामना पंडित मदनमोहन मालवीय के डेढ़ सौंवी जयंती पर उनुका नाम से एगो ट्रेन चलावल जाई आ एगो स्टेशन के नाम उनुका नाम पर राखल जाई. सरकार इहो तय कइले बिया कि डेढ़ सौ आ पाँच रुपिया के खास सिक्का निकालल जाई जवना पर महामना के तस्वीर होखी.\nबिहार के मुख्यमंत्री रहल राबड़ी देवी के राजद का तरफ से विधानपरिषद के चुनाव लड़वावल जाई. उनुका नाम पर पार्टी विधायक दल में मोहर लगावल गइल.\nपूर्वी चंपारण के छौड़ादानों इलाका में हीरामणि नहर रोड पर शनिचर का दिने एगो जदयू कार्यकर्ता के कुछ अपराधी गोली मार के हत्या कर दिहले.\nबक्सर के सिमरी बाजार में ट्रक से कचरा के मनोज नाम के एगो नवही के मौत हो गइल. एह दुर्घटना से खिसियाइल लोग ट्रक पर तोड़ फोड़ कइले.\nरोहतास के नदवा गाँव के तालाब से दू गो नवहियन के लाश बरामद भइल बा.\nपाकिस्तान के राष्ट्रपति आसिफ अली जरदारी आजु नई दिल्ली अइहें जहाँ ऊ दुपहरिया में प्रधानमंत्री मनमोहन सिंह के आवास पर भोज में शामिल होखीहें. ओकरा बाद ऊ अपना जियारत पर अजमेर शरीफ जइहें.\nओडिशा सरकार नक्सलियन से समझौता कर लिहलसि जवना का बाद बिचवनिया बतवले कि नक्सली इटली के पर्यटक के छोड़ दीहें. अबहीं विधायक के रिहाई खातिर सौदेबाजी जारी बा.\nसियाचीन ग्लेशियर पर तैनात एक सौ पाकिस्तानी सैनिक आजु भिनुसहरा किरन फूटे से पहिलही हिमस्खलन में जियते दबा गइले. ओह लोग के बाचे के बहुते कम उमेद बा. सियाचीन पर भारत आ पाकिस्तान दुनु का बीचे सीमा विवाद बावे आ दुनु देश के सेना बहुते भारी खर्च पर ओहिजा आपन सेना तैनात राखेलें.\nमलावी की राष्ट्रपति बिंगुआ मुथारिका के निधन का बाद ओहिजा के उपराष्ट्रपति जोएस बांदा देश के राष्ट्रपति पद के किरिया ले लिहली. जोएस मलावी के पहिला महिला राष्ट्रपति हो गइली.\nईरान के कहना बा कि ऊ आपन परमाणु कार्यक्रम जारी राखी. ई बात ऊ जापान के प्रधानमंत्री रहल यूकिओ हातोयामा से कहलसि.\nचीन कोरियाई प्रायद्वीप के हालिया घटनन पर चिंता जतवले बा जहाँ ओकर सहयोगी देश उत्तर कोरिया आपन उपग्रह प्रक्षेपित करे वाला बा. जापान एह उपग्रह के प्रक्षेपित करे वाला रॉकेट के मार गिरावे के फैसला कइले बा आ ओकर पूरा तइयारी कर लिहले बा.\nसीरिया में शनिचर का दिने भइल संघर्षन में नाहियो त सवा सौ लोग मारल गइलें जवना में ८६ गो नागरिक रहले.\nहरियाणा में पहिलका अंतर्राष्ट्रीय मेगा फिल्म महोत्सव १२ अप्रैल से रोहतक में शुरु होखे वाला बा जवना में अनेके देशी विदेशी फिलिम देखावल जाई. राज्य के मुख्यमंत्री भूपेन्द्र सिंह हुड्डा समारोह के उद्घाटन करीहें\nविशाखापत्तनम में आईपीएल क्रिकेट के बीसबीसा मैच में शनिचर का दिने चेन्नई सुपर किंग्स डेक्कन चार्जर्स के ७४ रन से हरा दिहलसि. ओने बंगलुरू में खेलल मैच में रॉयल चेलेंजर्स बंगलौर डेल्ही डेयरडेविल्स के २० रन से हरवलसि.\nआईपीएल में आजु कोलकाता नाइट राइडर्स के मुकाबला राजस्थान रॉयल्स से जयपुर में आ पुणे वारियर्स के किंग्स इलेवन पंजाब से मुकाबला पुणे में होखी.


बसपा वाली बहिना बीचे में चुनाव के बाति कहली – टटका खबर\nसोमार का दिने बसपा वाली बहिना कुमारी मायावती अनेसा कहीं भा आशा जतवली कि पीएम मोदी लोकसभा चुनाव समय से पहिलहीं करा सकेलें. आ अपना लोगन के एहला तइयार रहे के कहली. उनुका हिसाब से कांग्रेस आ भाजपा दूनू मौसेरा भाई हउवें आ दूनू दलितन के खिलाफ रहेलें. ऊ एह बाति के साफे अनदेखी क दिहली कि पिछला बेरा उनुका गोल के एकहू सीट ना मिल पावल रहुवे आ दलितो बहुमत वाला सीटन प भाजपे के बेसी जीत मिलल रहुवे. ओतना बड़हन हार का बावजूद बसपा वाली बहिना जनता के राय ना देखत अपना हार के जिम्मा ईवीएम मशीन पर डाल दिहली. अब एह सोच का साथ ऊ अगिलो बेर कवन पहाड़ तूड़ लीहें ईहो देखिए ली लोग.\nTags: बसपा, मायावती


खबर एक नजर में (30 जून 2011) – टटका खबर\nपूर्णिया से भाजपा के जीत\nकाल्हु भइल मतगणना का बाद पूर्णिया विधानसभा सीट के उपचुनाव में भाजपा उम्मीदवार किरण केसरी कांग्रेस उम्मीदवार रामचरित्र यादव के तेईस हजार छह सौ पैंसठ वोट से हरा के जीत गइली. माकपा के अमित सरकार तिसरका जगहा पर रहलन बाकिर उनुका मात्र सत्रह हजार एक सौ तेरह मत मिलल. कांग्रेस के तीस हजार सड़सठ वोट मिलल जबकि किरण केसरी के तिरपन हजार सात सौ बत्तीस वोट मिलल.\nनिघासन के दौरा कर के राहुल वापिस लवटलन\nअपना पुरान आदत के दोहरावत काल्हु राहुल गाँधी फेर यूपी में अपना रायबरेली दौरा से अचानके लखनऊ खातिर निकल पड़लन. लखनऊ चहुँपलन त लोग सोचल कि ऊ डा॰सचान का परिवार से भा आईबीएन सेवन का आफिस पर जा सकेले. बाकिर सुरक्षा एजेन्सियन के धता बतावत ऊ एगो निजी कार से निघासन चल गइलन आ ओहिजा ओह लड़िकी का परिवार वलान से भेंट कइलन जवना के निघासन थाना के सिपाही बलात्कार के असफल कोशिश का बाद मार दिहले रहले आ मामिला के फाँसी लगावल बतावत रहले.\nआजु से चवन्नी चलल बन्द हो गइल\nआम प्रचलन में त जमाना से अठन्नी ले नइखे चल पावत जवना के भिखमंगो लेबे से इन्कार कर देले बाकिर रिजर्व बैंक का आदेश पर आजु से चवन्नी प्रचलन में ना रही. एक जमाना में एह चवन्नी के ढेर मोल रहे बाकिर बढ़त महँगाई का साथ सिक्का बनावे के खरचा ओकरा दाम से बेसी लागे लागल. दोसरे ओकर कवनो इस्तेमालो ना रह गइल त रिजर्व बैंक ओकरा के बन्दे कर दिहलसि. बाकिर अगर रउरा सभ का लगे चवन्नी भा ओहसे छोट दोसर पुरनका सिक्का होखे त घबड़इला के जरूरत नइखे. ओह सिक्कन के दाम अब धीरे धीरे बढ़ते जाई काहे कि सिक्का बिटोरे वाला लोग अब ओकर बेसी दाम दी.\nअन्ना हजारे नीतीश कुमार से भेंट कइले\nअन्ना हजारे अपना लोकपाल बिल के मसविदा के जानकारी देबे आ ओकरा खातिर समर्थन जुटावे का क्रम में नीतीश कुमार से मुलाकात कइलन. उनुका टीम के लोग भाजपा के आडवाणी से मिल चुकल बा आ काल्हु सीपीएम के प्रकाश करात से भेंट कइल लोग. अन्ना के मुलाकात आजु सोनिया गाँधी से होखे वाला रहुवे बाकिर कार्यक्रम में बदलाव का चलते अब २ जुलाई के मुलाकात होई.\nसिंगुर के जमीन लवटावे पर रोक\nपश्चिम बंगाल के मुख्यमंत्री ममता बनर्जी के खास मुद्दा बन चुकल सिंगुर के जमीन उनुका के छोड़े के तईयार नइखे. काल्हु सुप्रीम कोर्ट सरकार के एह फैसला पर रोक लगा दिहलसि कि किसानन के जमीन लवटा दिहल जाई काहे कि टाटा मोटर्स ओह जमीन पर कारखाना ना लगवलसि. सुप्रीम कोर्ट कहले बा कि एह मसला पर हाई कोर्ट के फैसला आवे तक किसानन के जमीन ना लवटावल जाव. हाई कोर्ट से एह मसला पर आपन फैसला एक महीना में दे देबे के कहल गइल बा.\nजाति के गिनिती शुरु हो गइल\nत्रिपुरा राज्य से जाति आधारित जनगणना के काम आजु से शुरु कर दिहल गइल. राजनीतिक रूप से महत्वपूर्ण एह मुद्दा पर फजीहत से बाचे खातिर\nकेन्द्र सरकार एह काम के जिम्मेदारी राज्य सरकारन के दे दिहले बिया.एह गिनिती पर पूरा देश में ३८ अरब रुपिया खरच होखे जा रहल बा. बहुते लोग के माँग रहुवे कि देश में एक बेर जाति गिना जाये के चाहीं जवना से आरक्षण मुद्दा पर कवनो सही राय बनावल जा सके..\nबाबा बरफानी के दर्शन शुरु हो गइल\nजम्मू काश्मीर में ४६दिन चले वाला अमरनाथ यात्रा के पहिला जत्था बाबा बरफानी के दर्शन कइलसि. सबले पहिले राज्य के राज्यपाल एन एन वोहरा बाबा बरफानी के दरसन कइले. जम्मू से आजु दोसरका जत्था रवाना हो गइल जवना मरं २१८५ यात्री शामिल बाड़न. यात्रा के सुरक्षा खातिर पुख्ता इन्तजाम करे के सरकार दावा कइले बिया.\nसरकार अब कालेजन के फीस बढ़ावे के तइयारी में\nकेन्द्र सरकार अब अपना नियन्त्रण में चले वाली संस्थानन के फीस बढ़ावे के तइयारी शुरु कर दिहले बिया. नेशनल इंस्टीच्यूट आफ टेक्नोलाजी में सालाना पचास हजार रुपिया फीस लिहल जाई. आईआईटी में दू से अढ़ाई लाख रुपिया महीना फीस करे के प्रस्ताव बा. सरकार के मंशा बा कि हर तीन साल बाद फीस में बढ़ोतरी करे के नियमे बना दिहल जाव.\nटेस्ट मैच के दुसरका दिन\nआजु वेस्ट इंडीज तीन विकेट का नुकसान पर बनावल तीस रन से आगा खेले के शुरुआत कइलसि. शुरुआत खराब रहल आ ओकर दू गो विकेट सस्ते में निपट गइल. बाद में खराब मैच का चलते खेल बाधित हो गइल. वेस्ट इंडीज पाँच विकेट का नुकसान पर ९८ रन बना पवले बा. जबकि भारत अपना पहिलका पारी में खराब आ पक्षपाती अंपायरिंग का बावजूद २०१ रन बनवले बा. काल्हु धोनी के आउट करावे खातिर अंपायर के गलत गेंद देखावल गइल रहे.\nखबर एक नजर में (1 जुलाई 2011)


छपरा न्यूज (अतवार, 13 सितंबर 2015) – टटका खबर\nजीतन राम माँझी के पेंच फँसवला का चलते शनिचर का दिने राजग के सीट बँटवारा के एलान ना हो सकल. माँझी के जिद्द बा कि उनुका रामविलास पासवान के लोजपा का बराबरे सीट दीहल जाव काहे कि उनुका साथे तेरह गो विधायक बाड़ें जबकि लोजपा में एको ना. एह पेंच के सझुरावे में राजग के लोग लागल बा आ आजु अतवार के देर साँझ ले एकर काट निकालल जा सकेला.\nविधानसभा चुनाव में खुलेआम मुस्लिम राजनीति करे खातिर जानल जाए वाली आल इंडिया मजलिस-ए-इत्तेहादुल मुस्लिमीन बिहार के सीमांचल के किशनगंज, अररिया, कटिहार आ पूर्णिया में चुनाव लड़े के एलान कर दिहले बिया. एह से घबराइल महागठबन्हन का तरफ से ओवैसी पर भाजपा से साँठ गाँठ राखे के आरोप लगावल जात बा.\nबिहार भर में चुनाव आचार संहिता लाँघेवालन पर मुकदमा दर्ज होखे के सिलसिला चालू हो गइल बा. शनिचर का दिने पटना पुलिस पीरपैंती के विधायक के स्कॉर्पियो जब्त क लिहलसि जब ओहमें पाँच लाख रुपिया नगदी मिलल.\nपी.एम.सी.एच. में डेंगू से पीड़ित सिवान के एगो नवही के मौत हो गइल बा. पचास लोग के खून के जाँच भइल जवना में से 18 जने में डेंगू के लक्षण मिलल. एहमें से 8 गो पटना के आ बाकी लोग बक्सर, मुंगेर, पूर्णिया, भोजपुर, पश्चिम चंपारण, बेगुसराय, औरंगाबाद आ गोपालगंज के बावे. ओने गया में जापानी इंसेेफ्लाइटिस से दू जने के मौत हो गइल.\nकाल्हु जवन तय भइल रहे ओह में भाजपा के 160-164 सीट, लोजपा के 39-41, रालोसपा के 25 गो आ हिअमो के 15 गो सीट देबे के बात करीब करीब तय भइल रहुवे. अब हो सकेला कि लोजपा आ रालोसपा के दू दू गो सीट कम क के हिअमो के दे दीहल जाव आ माँझी के कुछ लोग के भाजपा के टिकट पर लड़ावल जाव.\nछपरा नगर परिषद इलाका में बिना अनुमति लिहले मकान बनावे वाला करीब एक सौ से बेसी लोग पर नोटिस जारी भइल बा. एह लोग के सात दिन भितरे बतावे के बा कि बिना नक्शा पास करवले मकान काहे बनवले.\n19 तारीख के पश्चिम चंपारण से चुनाव प्रचार के शंखनाद करे अइहें कांग्रेस उपाध्यक्ष राहुल गांधी बाकिर उनुका संगे मंच पर चारा घोटाला में सजा पा चुकल लालू यादव ना रहीहें बाकिर नीतीश कुमार हाजिर रहीहें.\nलहलादपुर के मशहूर महावीरी मेला शनिचर का दिने जनता बाजार में हँसी खुशी का बीच पूरा हो गइल. मेला में लागल आर्केस्ट्रा में नवहियन के भीड़ देखे जोग रहुवे. एह दौरान सुरक्षा व्यवस्था बनवले राखे खातिर छह गो थाना के पुलिस के लगावल गइल रहे. आजु महावीरी झंडा निकले वाला बा. ई झंडा हर साल भादो के अमावस का दिने निकलेला.\nदिल्ली पुलिस सोनपुर में छापेमारी क के रेलवे में नौकरी दिआवे का नाम पर ठगी करे वाला एगो बड़का गिरोह के पर्दाफाश कइलसि. एह गिरोह के एगो मेंबर के सोनपुर के राहर दियारा से गिरफ्तार क के ले गइल हालांकि गिरोह के मास्टर माइंड भाग निकले में सफल रहल. ई गिरोह बाकायदा जाली बहाली पत्र दे के कहीं गेट मैन, कहीं ट्रैक मैन त कही गैंग मैन बना के बहाल करा देत रहुवे. शुरु में तीन चार महीना बाकायदा तनखाहो मिलत रहुवे बाकिर ओकरा बाद छह महीना के छुट्टी पर भेज दीहल जात रहुवे. एकर खुलासा तब भइल जब उत्तराखंड अल्मोड़ा के एगो नवही दिल्ली के थाना में प्राथमिकी दर्ज करवलसि.\nसिवान के सेवानिवृत वीएलडब्ल्यू के घर के जंगला तूड़ के घुसल डकैत शुक का रात बूढ़ा आ बुढ़िया के बान्ह दिहलें आ एक एक सामान के तलाशी ले के6लाख के गहना कपड़ा आ करीब6हजार नगदी उठा ले गइले. एह लोग के बेटा बेटी पटना में रह के पढ़ाई करेलें.\nछपरा के जयप्रकाश विश्वविद्यालय के सिडिंकेट के बईठक 15 सितंबर के बोलावल गइल बा.\nTags: News in Bhojpuri from Chapra and Bihar, छपरा, छपरा न्यूज, बिहार विधानसभा चुनाव, सि‌वान, सोनपुर